הוועדה המיוחדת לזכויות הילד, כנסת 18, פרוטוקול מספר 186, 2012-06-25 12:30

אורלי לוי אבקסיס: שלום, אני שמחה לפתוח את ישיבת הוועדה לזכויות הילד.

אורלי לוי אבקסיס: התאריך הוא ה-25.6.2012, ה' בתמוז תשע"ב, והשעה עכשיו כבר 12:37.

אורלי לוי אבקסיס: הנושא הוא הצעה לסדר-היום במסגרת דיון מהיר: חשש מקריסת ועדת תכנית ועדת טרכטנברג להפעלת צהרונים במוסדות החינוך של חבר הכנסת אורי מקלב.

אורלי לוי אבקסיס: שלום לחברות הכנסת שהצטרפו אלינו.

אורלי לוי אבקסיס: רק להזכיר שזוהי ועדה שנייה בנושא הזה.

אורלי לוי אבקסיס: עלו יותר מידיי שאלות שאי-אפשר היה לקבל עליהן מענים במסגרת הזמן שהוקצה לוועדה הקודמת בשבוע שעבר.

אורלי לוי אבקסיס: אני מקווה שהיום גם ננהל את הישיבה בצורה יותר מסודרת, כל אחד בזמנו, כל אחד על-פי רשות דיבור.

אורלי לוי אבקסיס: אנחנו נתחיל עם משרד החינוך.

אורלי לוי אבקסיס: אני הבנתי שעשו לנו גם מצגת, אולי לאחר המצגת יהיו פחות שאלות.

אורלי לוי אבקסיס: אני כבר מודיעה מראש כי הועברו אלינו כמה תשובות לגבי שאלות ששאלנו ולא היו עליהן תשובות במסגרת הדיון הקודם.

אורלי לוי אבקסיס: חלקן עדיין לא מספקות והן מעלות שאלות נוספות.

אורלי לוי אבקסיס: אנחנו נחדד את השאלות מייד בתום המצגת.

אורלי לוי אבקסיס: אני מבקשת שתציגו את עצמכם לפרוטוקול.

אורלי לוי אבקסיס: ישנה אפשרות להתחיל במצגת, רק שלא תהיה ארוכה מאוד.

מיכל כהן: בסדר, נקצר.

מיכל כהן: מיכל כהן, סמנכ"לית המינהל הפדגוגי.

מיכל כהן: לצידי סימה חדד מנהלת האגף הקדם-יסודי.

מיכל כהן: אנחנו נציג את הנתונים ונעשה את זה מהר.

מיכל כהן: בהתאם להחלטת הממשלה אנחנו מדברים על העשרה בתום יום הלימודים, על תהליך מדורג של 5 שנים.

מיכל כהן: המסגרות יופעלו עד השעה 16:00 לכיתות א' עד ג' וגני הילדים.

מיכל כהן: כמובן אנחנו מדברים בשנת הלימודים תשע"ג על אשכולות למ"ס 1 עד 3.

מיכל כהן: אנחנו מדברים על אשכולות 1 עד 3 סבסוד מלא.

מיכל כהן: אנחנו מדברים על 81 רשויות באשכולות הללו.

מיכל כהן: הנה הנתונים לפי המסמך שהצגנו לכם, ואני רוצה שנסתכל עליהם.

מיכל כהן: אנחנו מדברים על גני ילדים ברשמי על 76,000 באשכולות 1 עד 3.

מיכל כהן: עשינו פילוח גם לפי מספר ילדים שמקבלים כבר היום מענה ביוח"א, יום לימודים ארוך, ובמיל"ת כשעל בסיס תכנית מיל"ת נבנה כל הסיפור.

מיכל כהן: בסך הכול אנחנו מדברים על 237,000 ילדים באשכולות 1 עד 3.

מיכל כהן: 67,000 מקבלים מענה של יוח"א, 2,000 מענה מיל"ת.

מיכל כהן: אנחנו מדברים על ילדים כפוטנציאל, כמו שדיברתי בפעם הקודמת כ-170,000 – 167,868 ילדים.

מיכל כהן: מוסדות החינוך – עד עכשיו דיברנו על ילדים, עכשיו אנחנו מדברים על מוסדות.

מיכל כהן: שוב, אנחנו מדברים על 4,134 מוסדות כשיש לנו 1,500 גנים ללא תכנית להארכת יום הלימודים, 242 בתי-ספר ללא תכנית להארכת יום הלימודים.

אורלי לוי אבקסיס: הם באשכולות 1 עד 3?

מיכל כהן: כן, כן.

אורלי לוי אבקסיס: למה הם ללא תכנית להארכת הלימודים?

מיכל כהן: אמרתי, בתוך אשכולות 1 עד 3 יש את יוח"א ויש את מיל"ת.

מיכל כהן: הפוטנציאל של בתי-הספר שאין להם לא יוח"א ולא מיל"ת הוא 1,745.

אורלי לוי אבקסיס: אבל הם אמורים להיכנס בשנה הקרובה.

מיכל כהן: כן, כן.

אורלי לוי אבקסיס: אני שואלת למען הסר ספק, לחדד.

מיכל כהן: אני רק מסבירה מה הפוטנציאל של ההתרחבות.

מיכל כהן: אם כך, מספר הילדים כמו שאמרנו הוא 237,000.

מיכל כהן: המסגרות העתידות להיפתח הן 7,900 בחינוך הרשמי.

מיכל כהן: מסגרות זה אומר כיתות, לא להתבלבל.

מיכל כהן: זה לא מוסדות, זה כיתות.

מיכל כהן: העלות השנתית היא 900 מיליון.

מיכל כהן: אנחנו מדברים על כך שבמוכר שאינו רשמי ההשתתפות תהיה בהתאם להחלטת הממשלה על-פי אחוז ההשתתפות הקיים.

מיכל כהן: כלומר, מ-55% עד 75%.

אורלי לוי אבקסיס: תחזרי על זה.

מיכל כהן: לפי החלטת הממשלה כתוב שבתי-הספר הרשמיים וכל בתי-הספר המתוקצבים יזכו לסבסוד בהתאם לאחוז הסבסוד שלהם, בהתאם להשתתפות המדינה.

מיכל כהן: זה הולך על הסקאלה.

אורלי לוי אבקסיס: במוכר שאינו רשמי יהיה בין 55 ל-75 גם אם הם באשכולות 1 עד 3.

מיכל כהן: נכון.

מיכל כהן: מי שצריך להשלים ל-100% זה כמובן הבעלות.

אורלי לוי אבקסיס: או ההורים.

מיכל כהן: לא.

מיכל כהן: בדרך כלל הבעלות היא זו שמשלימה.

מיכל כהן: אנחנו כן הכנו את השקף הזה יחד עם איטה ממשרד התמ"ת.

מיכל כהן: היו שאלות לגבי מה יש היום של התמ"ת באשכולות הללו.

מיכל כהן: איטה, האם את רוצה לומר את זה או שאני אומר?

מיכל כהן: בסך הכול אנחנו מדברים בגילאי 3 עד 6 בשלושת האשכולות האלה על 6,431 ילדים שזכאים להשתתפות התמ"ת, לסבסוד התמ"ת.

מיכל כהן: 6,431 תלמידים בגילאים האמורים.

מיכל כהן: בגילאי 7 עד 9 יש 2,976.

מיכל כהן: סך הכול, תשעת אלפים - - -

אורלי לוי אבקסיס: שהם מסובסדים היום.

קריאה: כן.

איטה עטייא: אלה היו מסובסדים שנה שעברה.

איטה עטייא: השנה בתשע"ב זה בערך עוד 5,000 פלוס מינוס.

איטה עטייא: זה לנתוני תשע"א.

אורלי לוי אבקסיס: הם מסובסדים היום בתמ"ת תחת המסגרת של התמ"ת, תחת התנאים של התמ"ת, כשהתנאים שלכם שונים מאותם תנאים.

אורלי לוי אבקסיס: איך הם ייכנסו לקורת הגג של משרד החינוך אם הם לא עונים על אותם תנאים בסיסיים שהוצגו באמת בתכנית שלכם?

אורלי לוי אבקסיס: ייתכן שיהיו הורים שזכו בעבר לסבסוד מלא באשכולות 1 עד 3 כי הם היו תחת התמ"ת, תחת קריטריונים אחרים, והם ייפלו בין הכיסאות בשנה הבאה כאשר יעברו למשרד החינוך?

מיכל כהן: נהפוך הוא.

מיכל כהן: מכיוון שאין לנו מבחן תעסוקה אז בעצם כולם זכאים.

אורלי לוי אבקסיס: העניין הוא שבתמ"ת מה שנבחן הוא האינדיבידואל, לא הרשות.

אורלי לוי אבקסיס: ולכן, אם ההורים הם במצב סוציו-אקונומי נמוך הם זוכים לסבסוד.

אורלי לוי אבקסיס: מה שבמשרד החינוך בתכנית החדשה יהיה, לפי האשכולות של הרשות.

אורלי לוי אבקסיס: יכול להיות שיהיו הורים, אלא אם כן תגידו בסידור החדש: מי שזכה יהיה בעל הזכות גם במעבר ויישאר תחת הכובע של התמ"ת או שלא.

מיכל כהן: מ-1 עד 3 זה לא רלוונטי ב-4 עד 6.

אורלי לוי אבקסיס: לא, לא.

אורלי לוי אבקסיס: את מדברת על רשות, במשרד התמ"ת מדובר על אינדיבידואל.

איטה עטייא: מה שיקרה במעבר בינינו לבינם, מי שיכול להיפגע זה המפעיל.

איטה עטייא: ההורה לא ייפגע לעולם כי ההורה יקבל גם פה וגם פה.

איטה עטייא: ההיפך, פה יקבלו עוד יותר הורים מאשר קיבלו- - -

אורלי לוי אבקסיס: אם המפעיל נפגע וזה הופך להיות לו לא כלכלי יכול להיות שייסגרו מוסדות מסוימים, ובסופו של דבר מי שנפגע זה כן ההורה כי הוא נשאר בלי מסגרת.

איטה עטייא: ייפתחו מפעילים אחרים, זה הרציונל.

אורלי לוי אבקסיס: איפה?

איטה עטייא: ב-1 עד 3.

אורלי לוי אבקסיס: לא.

אורלי לוי אבקסיס: באותו מבנה של המפעיל?

איטה עטייא: כן.

קריאה: מי ישלם במוכר שאינו רשמי?

קריאה: - - -

אורלי לוי אבקסיס: תגיע זכותך לדבר עם בקשת רשות.

איטה עטייא: המבנה של המפעיל כפי שהוא קיים אצלנו היום.

איטה עטייא: יכולות להיות שלוש אופציות: אימא שמנהלת את זה בביתה, יכול להיות מבנה שכור שמישהו שכר לצורך העניין.

איטה עטייא: לכל אחד מאלה יש לנו מבחנים שונים.

איטה עטייא: והרוב, לשמחתי הרבה, זה גנים של משרד החינוך שממילא מורשים שהרשות המקומית נתנה אותם בשכירות כזאת או אחרת למפעיל מסוים.

איטה עטייא: החוזה הוא בכל מקרה לשנה.

איטה עטייא: היא יכולה למחרת לקחת את המבנה הזה ולתת את זה למפעיל אחר.

איטה עטייא: זה לא מבנה של המפעיל.

אורלי לוי אבקסיס: אבל יש גם מבנים של המפעיל.

איטה עטייא: כן, הוא ייגש לפי התנאים שלהם למכרז.

איטה עטייא: אני מעריכה ומאחר ואין מספיק גנים אז הם ישמחו שהם יבואו אליהם.

אורלי לוי אבקסיס: לא, הוא צריך להיות עם ניסיון של אלף.

מה יפית: מה שלא יקרה במשרד החינוך, כי ההארכה או מסגרות ההעשרה יתקיימו במוסדות החינוך עצמם, כך שאנחנו לא נצטרך את המסגרות של המפעילים, למעט במוכר שאינו רשמי.

מה יפית: שם זה סיפור אחר.

מה יפית: בחינוך הרשמי החינוך יינתן במסגרת המוסדות עצמם, בתוך המוסדות.

אורלי לוי אבקסיס: כן, זה ברור.

אורלי לוי אבקסיס: זה כשאנחנו מדברים על בתי-ספר וכד'.

אורלי לוי אבקסיס: אבל באשכולות 1 עד 3 שזכו היום לתמ"ת זה לא רק במסגרות שעליהן דיברת, אלא גם במבנים, בחלקם מבנים פרטיים.

אורלי לוי אבקסיס: אף אחד לא יגיד לי משהו אחר כי אני מכירה שיש גם מבנים פרטיים.

קריאות: כן, כן.

אורלי לוי אבקסיס: האם עשיתם מיפוי ארצי של כמה כאלו יש במבנים פרטיים?

אורלי לוי אבקסיס: כמה ביקשתם?

אורלי לוי אבקסיס: האם ערכתם איזשהו צפי כמה מקומות ייכנסו, בכמה סידרתם את המנגנון?

מיכל כהן: כן, אנחנו יכולים לתת לך את הנתונים.

מיכל כהן: אני לא מציגה אותם פה, אבל אנחנו יכולים.

מיכל כהן: ערכנו מיפוי.

מיכל כהן: אנחנו כן למדנו מאיטה מהתמ"ת שגם היום 94% מההפעלה היא במוסדות חינוך רשמיים.

מיכל כהן: זו היתה הסוגיה הראשונה שבדקנו – לראות כמה אנחנו הולכים לבדוק את המסגרות בבית הפרטי וכמה זה רשמי במסגרות הרשמיות.

מיכל כהן: 94% זה מסגרות רשמיות.

איטה עטייא: חלק הארי זה בגנים מוסדרים.

אורלי לוי אבקסיס: ואלה שלא ייכנסו, האם אתם תמשיכו לתת את זה?

אורלי לוי אבקסיס: לא.

אורלי לוי אבקסיס: אז יהיו כאלה שייפלו בין הכיסאות.

אורלי לוי אבקסיס: קודם קיבלו.

איטה עטייא: מפעילים או ההורים?

אורלי לוי אבקסיס: אם המפעילים לא יעמדו בזה ויסגרו אז ההורים ייפגעו.

איטה עטייא: הילדים שמגיעים אחרי הגן לביתה של המטפלת נמצאים בבוקר בגן.

איטה עטייא: הם יכולים להמשיך בגן כי הם יתנו בגן, הם לא יצטרכו ללכת לביתה של המטפלת.

איטה עטייא: היום הם הולכים לביתה של המטפלת כי אין בגן.

אורלי לוי אבקסיס: אני אתן לכם דוגמה כדי לחדד את השאלה.

אורלי לוי אבקסיס: נעמ"ת, ויצ"ו, אמונה, נשות חירות – איך שלא תקראו לזה – היום הם במסגרת שלכם.

אורלי לוי אבקסיס: הם מפעילים גם כיתות גנים בחלק מהמקרים.

אורלי לוי אבקסיס: אם, למשל, הם לא נכנסים לתוך אותה מסגרת, מה שייפגע בהכנסות שלהם כי אף אחד לא וולונטרי לחלוטין, גם אם הם משיגים כל מיני תרומות שבאות לעזור להן בניהול ובהנגשת השירות הזה לציבור, הם יצטרכו להעלות מחיר כי הם לא יישארו מסובסדים בצהרונים על-ידי משרד התמ"ת.

מה יפית: הגנים שנמצאים בארגוני הנשים למיניהם ומתואגדים והם חלק מהחינוך הציבורי הם יתוקצבו בהתאם.

מה יפית: גם נעמ"ת, גם ויצ"ו, נאות מרגלית – כל מי שיש לו רישיון.

אורלי לוי אבקסיס: אני מברכת את יושב-ראש ועדת הכספים שהצטרף אלינו.

אורלי לוי אבקסיס: אדוני, שלום.

אורלי לוי אבקסיס: אני אגיד אוף רקורד שנורא אהבתי לקרוא את הדברים שלך אתמול, ואני מסכימה עם כל מילה לגבי מי שולט במדינה ואיך הדברים מתנהלים ולגבי האחריות של תקציבים, במיוחד מה שקשור לדיור הציבורי.

מה יפית: שוב אני אומרת, ארגוני הנשים למיניהם: ויצ"ו, נעמ"ת, נאות מרגלית, כל מי שנמצא איתנו בקשר כרגע בתאגוד לקראת החלת היישום בחינוך חינם ב-3- 4, הם חלק מהמהלך הזה.

אורלי לוי אבקסיס: הם חלק מהמהלך הזה אז הם לא יצטרכו לעמוד בקריטריונים אחרים מאלו שהם עמדו בהם עד היום.

אורלי לוי אבקסיס: זו שאלה שעלתה בוועדה הקודמת ולא היתה תשובה.

מה יפית: לא נתנו לנו לענות.

אורלי לוי אבקסיס: לא, לא.

אורלי לוי אבקסיס: לא היתה לכם תשובה.

מה יפית: אני רוצה לעבור בקצרה על התכנית גם עליה שמענו בפעם הקודמת, בעצם מה יכלול היום הזה.

מה יפית: גם בבתי-הספר גם בגני ילדים הארכת יום הלימודים עד השעה 16:00.

מה יפית: שמענו כאן גם מדוע משרד החינוך לא לוקח על עצמו את העסקת כוח-האדם וכו'.

מה יפית: את זה אנחנו לא יכולים לעשות, אבל התכנית שתיעשה במהלך היום במסגרות החינוך בעצם תהיה באחריות המשרד, בפיקוח המשרד ובאחריות המנהלים.

אורלי לוי אבקסיס: הקבלנים יעסיקו אות אותם אנשים שינהלו?

מה יפית: כן.

אורלי לוי אבקסיס: במקומות, למשל, שייכנסו לתוך החוק החדש של הצהרונים, האם הצוות יתחלף בשעות הצהריים?

מה יפית: בחלק מהמקומות כן, ובחלק מהמקומות הצוות של הבוקר יוכל לבחור להישאר.

אורלי לוי אבקסיס: אז זה כבר לא לפי הקריטריונים שקיבלנו בשבוע שעבר.

מיכל כהן: אותם דבר.

מיכל כהן: גננת שמסיימת בשעה 14:00 לפי אופק חדש תוכל להמשיך לעבוד עד השעה 16:00 בתוספת שכר על-ידי הקבלן, תוספת.

מיכל כהן: תרצה – תישאר, לא תרצה – ייכנס במקומה.

מיכל כהן: כנ"ל בבית-הספר.

מיכל כהן: אחריות הפעלת המסגרת היא על מנהל בית-הספר ורכז בית-ספרי מטעם בית-הספר שחייב להיות לאורך כל שעות הפעילות.

מיכל כהן: השכר יהיה משולם על-ידי הזכיין, הצוות ייבחר יחד עם הרשות ובתיאום עם מנהל בית-הספר.

מיכל כהן: לא יהיה מצב שייכנסו לבית-הספר או לגן אנשים שלא יהיו מקובלים על מנהלי המסגרות.

מיכל כהן: מורים שירצו להישאר ולקבל שכר נוסף יישארו, מורים שלא ירצו לא יישארו ואז ייכנסו מדריכים מומחים.

מיכל כהן: ממילא כשאנחנו מדברים על מסגרת העשרה, לא כל מורה – אמרתי את זה בפעם הקודם – יודע לנגן או ללמד נגינה או לרקוד או לעשות תיאטרון.

מיכל כהן: ולכן, אנחנו רוצים שזו תהיה גם מסגרת העשרה שתכניס כוחות לתוך בתי-הספר וייתנו דברים אחרים.

מיכל כהן: ולכן, זו התכנית שתהיה.

מיכל כהן: גם עבודה לימודית על-ידי מורים ועל-ידי סטודנטים, גם פעילות העשרה, גם פעילות הורים וילדים.

מיכל כהן: כמובן אנחנו מדברים על דרכי פעולה פרטניות, קבוצתיות, מכיוון שיש לנו ממול גם שעות - - -

אורלי לוי אבקסיס: אני רואה שגם הזנה.

מיכל כהן: בסוף נענה על כל השאלות.

חנין זועבי: הסבסוד הוא מלא?

מיכל כהן: באשכולות 1 עד 3 מלא.

אורלי לוי אבקסיס: באשכולות 1 עד 3 וזה לפי רשות מקומית.

אורלי לוי אבקסיס: זאת אומרת, אם אנחנו לוקחים את ירושלים או את יפו, מאחר והרשות מדורגת למעלה מאשכולות 1 עד 3 גם אם יש שכונות מצוקה כשבאינדיבידואל ההורים נמצאים בשורה התחתונה באשכולות 1 עד 3, הם לא יקבלו בכלל סבסוד.

אורלי לוי אבקסיס: הם לא נכנסים לתוך הסיפור הזה.

קריאה: הם נשארים בתמ"ת.

איטה עטייא: הם נשארים אצלנו בשלב הזה מאשכול 4 עד 7.

משה גפני: מה עושים עם העובדים או העובדות שהיו עד היום ב-1 עד 3?

מיכל כהן: אנחנו מייד נענה.

אורלי לוי אבקסיס: עוד משהו לגבי הסבסוד שאינו מוכר רשמי.

אורלי לוי אבקסיס: זה בטח נורא מעניין אותך חבר הכנסת משה גפני - - -

משה גפני: ממש לא.

משה גפני: מה מעניין אותי המוכר שאינו רשמי?

אורלי לוי אבקסיס: כי שם לא יהיה סבסוד מלא גם כאשר הרשות היא ב-1 עד 3.

אורלי לוי אבקסיס: זה יהיה בין 55% ל-75%.

אורלי לוי אבקסיס: השאר יהיה מטצ'ינג.

משה גפני: חוץ מהרשתות.

משה גפני: הרשתות מתוקצבות ב-100%.

משה גפני: אגב, זה לא היה בהחלטת הממשלה המקורית.

אורלי לוי אבקסיס: אני יודעת.

אורלי לוי אבקסיס: גם לא היה מבחן תעסוקה בהחלטה המקורית שהשתנתה.

משה גפני: כל כך הרבה דברים שמשתנים מפעם לפעם.

מה יפית: ברמת המוסד החינוכי חשוב לומר שמעבר להארכת שעות הפעילות יש תקציב נוסף לבית-הספר להעשרה עבור הילדים, גם להפעלת הרכז הבית-ספרי שיהיה אחראי ליום הזה, לפעילות של הורים וילדים בבית-הספר, להעשרה, וכמובן תקציב להזנה שהוא גם מכרז אחר.

מה יפית: ברמה יישובית, בכל יישוב יהיה רכז יישובי שיתפעל את כל העבודה בתוך היישוב.

מה יפית: זאת הרשימה של המדריכים שהועסקו, עובדי הוראה בפועל שמעוניינים להאריך את היום ולהישאר ולקבל את שכרם מטעם הזכיין, סטודנטים שמעוניינים לעבוד, מדריכים מומחים בתחום.

מה יפית: כפי שמיכל ציינה קודם בתחומים מקצועיים גם להעשרה וגם במשך היום כי מעבר לשעות הפעילות יש תוספת של העשרה בכל אחת מהמסגרות, וכן מפעילי צהרונים נבחרים שיש להם ניסיון ורוצים בוודאי להשתלב בתוך המערכת.

משה גפני: לא הבנתי, אני לא כל כך מבין עברית.

משה גפני: מה זה "מפעילים צהרונים נבחרים"?

מה יפית: מפעילים שיש להם ניסיון.

משה גפני: למה לא סטודנטים נבחרים ומדריכים נבחרים?

משה גפני: למה מפעילי צהרונים נבחרים?

משה גפני: כי יכול להיות שהזכיין לא ירצה לקחת אותם כי הם מקבלים משכורת יותר גבוהה.

מה יפית: לא.

אורלי לוי אבקסיס: או שהוא יצטרך לעבוד תחת הקבלן.

מה יפית: לא.

משה גפני: מה פירוש המילה "נבחרים"?

מה יפית: אני מנסה להסביר.

מה יפית: היום כל אדם יכול לפתוח בבית בצהרון בלי להירשם בשום מקום, בלי לקבל רישוי.

מה יפית: יחד עם זאת, לפי הנתונים שיש לנו, יש הרבה מאוד בעלי צהרונים שמפעילים בצורה מוסדרת ומאורגנת.

מה יפית: אנחנו כן מבקשים לקחת אנשים שהם בעלי ניסיון, שהתנסו בזה, וזאת הכוונה.

מה יפית: לא כל מי שהפעיל בבית חדר עם כמה ילדים יוכל לעשות את זה.

משה גפני: צריך לכתוב את זה אחרת.

אורלי לוי אבקסיס: והם יהיו תחת הקבלן?

מיכל כהן: הם מקבלים בכל מקרה שכר מהקבלן.

אורלי לוי אבקסיס: חוץ מהשכר, חוץ מהחלפת הכסף, במה הם כפופים לקבלן?

מה יפית: המעסיק הוא האחראי לנושא של ההכשרה שלהם, הוא עושה את הבקרה יחד עם הרכז והמדריך.

אורלי לוי אבקסיס: אני רואה שהם יצטרכו לעבור השתלמויות בהיקף של 30 עד 60 שעות.

אורלי לוי אבקסיס: מי משלם את זה?

מה יפית: משרד החינוך.

מיכל כהן: ואנחנו גם נקבע את אופי ההכשרה.

משה גפני: יש פה בעיה כי יש נשים שעובדות היום והן לא יהיו בעדיפות.

משה גפני: אתם שמתם את זה במקום הרביעי.

מיכל כהן: לא, זה לא מדורג.

מיכל כהן: הוצאנו את זה מתוך המכרז.

משה גפני: האם אתם יכולים להגיד שהם יהיו בעדיפות עליונה?

משה גפני: כי הם יישארו בלי פרנסה.

מיכל כהן: ארבעת הסוגים הללו אין לאחד כן ואחד לא.

מיכל כהן: כולם נמצאים מבחינתנו ככוח - - -

משה גפני: לא יכול להיות.

משה גפני: כי יכול להיות מצב, אני לא בטוח שזה יקרה, שיהיו יותר מידיי.

משה גפני: הזכיין יעשה מה שנוח לו.

משה גפני: התפקיד שלנו הוא לדאוג לעובדים או לעובדות.

משה גפני: הזכיין יעשה מה שנוח לו, הוא זכה במכרז.

אורלי לוי אבקסיס: חבר הכנסת גפני, האינטרס שלנו פה הוא קודם כל הילדים.

אורלי לוי אבקסיס: בוודאי שגם העובדים כי אם הם יהיו עובדים טובים אז - - -

משה גפני: זה ברור.

משה גפני: אבל מפעילי צהרונים ואני מדבר על אלה שהם ממוסדים ומוסדרים כל השנים הם עדיפים על פני סטודנטים, למשל.

משה גפני: זה הפרנסה שלהם, יש להם ניסיון.

אורלי לוי אבקסיס: גם הניסיון, נכון.

משה גפני: השאלה היא האם יש לזה עדיפות?

משה גפני: הזכיין יעשה מה שנוח לו.

מיכל כהן: אני רק רוצה לומר לגבי הצהרונים של התמ"ת.

מיכל כהן: בואו נזכור שהצהרונים של התמ"ת נותנים כרגע מענה ל-9,000 ילדים.

מיכל כהן: אנחנו מתכוונים לתת ל-170,000 ילדים.

מיכל כהן: עבודה לא תחסר.

מיכל כהן: מי שיהיה ראוי ויהיה מקובל ועשה עבודה טובה יתקבל.

אורלי לוי אבקסיס: בואו נחדד את השאלה, נראה לי שגם לשם מכוון חבר הכנסת גפני.

אורלי לוי אבקסיס: הקבלן זה רק צינור להעברה.

אורלי לוי אבקסיס: מי שקובע זה משרד החינוך.

אורלי לוי אבקסיס: בסופו של דבר, יכולות להיות מסגרות שעמדו תחת זה של התמ"ת אבל לא יצליחו לעמוד בקריטריונים של החינוך ולכן ייפלו בין הכיסאות כי הקריטריונים ישתנו?

מה יפית: באשכולות 1 עד 3?

אורלי לוי אבקסיס: כן.

מה יפית: לא.

אורלי לוי אבקסיס: את אומרת לפרוטוקול אין חיה כזאת.

מה יפית: אין, כי באשכולות 1 עד 3 התמ"ת לא מממן ולא מסבסד אף אחד.

מיכל כהן: על המפעילים, אנחנו נבחר את המפעילים.

מיכל כהן: אנחנו צריכים לראות.

מיכל כהן: זה לא כל כך פשוט להפעיל ציבור כזה גדול ב- - -

אורלי לוי אבקסיס: אבל מתי תבדקו?

אורלי לוי אבקסיס: אתם מבינים שתיכף שנת הלימודים.

אורלי לוי אבקסיס: לכן שאלתי אם מיפיתם את השטח.

מיכל כהן: ברור.

מיכל כהן: קודם כל, אנחנו עשינו חשיפה לרשויות.

מיכל כהן: פנינו לרשויות לנסות לארגן גם מתוכן את כוח-האדם הרלוונטי.

מיכל כהן: ברגע שיהיה לנו זכיין ואנחנו נפנה רשות רשות, ומנהלי בתי-הספר עשינו חשיפה.

מיכל כהן: עכשיו אנחנו נמצאים בתהליך מקביל של - - -

אורלי לוי אבקסיס: זאת אומרת, גם כשיהיה לנו זכיין אנחנו לא יודעים עדיין מה יהיו המוסדות ששם זה יופעל.

מיכל כהן: לא, אנחנו יודעים את כל המוסדות.

מיכל כהן: כל המוסדות באשכולות 1 עד 3 בגנים ובבתי-הספר בכיתות א' עד ג', כל המוסדות שאנחנו מכירים תהיה בהם הפעלה.

חנין זועבי: המוסד ייזום את זה או שהמשרד יגיד: עכשיו המוסדות האלה?

חנין זועבי: האם היוזמה היא מצד הרשות, מצד המוסד שיגיד: אני רוצה לעבור, או שאתם תגידו: עכשיו אנחנו עוברים לפי מקום גיאוגרפי?

חנין זועבי: איך אתם מפעילים ומתחילים את התוכנית?

חנין זועבי: האם אתם מחכים ליוזמה של הרשות או ליוזמה של המוסד?

קריאה: לא, לא.

מה יפית: אנחנו אמרנו שזה נקבע באשכולות 1 עד 3.

אורלי לוי אבקסיס: אבל את כל הזמן חוזרת על זה.

אורלי לוי אבקסיס: אני חושבת שיש פה שאלה מסוימת שכדאי לשים עליה את הדגש ובעצם אותה התחיל חבר הכנסת גפני.

אורלי לוי אבקסיס: למשל, לגבי מפעילות מסוימות שנמצאות היום כבר בשטח – האם יכול להיות מצב שהן מוצאות את עצמן מחוץ למערכת הזאת?

מיכל כהן: אם הם לא יעמדו בתנאים, ברור.

אורלי לוי אבקסיס: אבל אם הם עמדו בתנאים של התמ"ת קודם, התנאים לא ישתנו או שכן?

אורלי לוי אבקסיס: זאת השאלה.

אורלי לוי אבקסיס: מה יפלוט אותן החוצה?

אורלי לוי אבקסיס: התנאים השתנו הלכה למעשה.

משה גפני: אני אענה.

משה גפני: הולך להיות מעניין כי עכשיו תהיה תחרות בין משרד החינוך ומשרד התמ"ת – חבל על הזמן מה שיהיה.

איטה עטייא: לא, אנחנו לא באותם אשכולות.

משה גפני: לא משנה, אבל יהיה במקומות אחרים שאתם תהיו.

משה גפני: הם לא יוצאים, הם נשארים בערים אחרות ואז תהיה תחרות איזה מעון יותר טוב, איזה צוות יותר טוב.

מה יפית: אבל התמ"ת מממן ילדים.

משה גפני: מה אכפת לכם מהתחרות?

משה גפני: מה קרה?

אורלי לוי אבקסיס: יש לי שאלה.

אורלי לוי אבקסיס: בואו נחדד אותה וניתן דוגמה.

חנין זועבי: אני צריכה גם תשובה לשאלה שלי.

אורלי לוי אבקסיס: חברת הכנסת חנין, אני נותנת לך לשאול שאלה.

משה גפני: הן טוענות שלא יכול להיות מצב שבו מי שמפעילה היום צהרון באשכולות 1 עד 3 שלא יימצא לה מקום עבודה אם היא עומדת בתנאים.

משה גפני: אני מדבר כמובן על עומדת בתנאים כי הדבר החשוב זה הילדים.

אורלי לוי אבקסיס: נכון.

משה גפני: באשכול 1 עד 3 היום יש 9,000, יהיה 190,000.

משה גפני: ולכן, סביר להניח לפי הנתונים שלכולם תהיה עבודה אם אכן הן עומדות בקריטריונים.

משה גפני: אני שואל שאלה אחת היות ואני עברתי פה הרבה גלגולים.

אורלי לוי אבקסיס: אבל גפני, הקריטריונים של התמ"ת והקריטריונים של החינוך שונים האחד מהשני.

משה גפני: בסדר, בסדר.

משה גפני: אני מדבר על קריטריונים.

משה גפני: אני לא נכנס לשאלה של הקריטריונים.

משה גפני: באמת צריך גם כן לבדוק מה הם הקריטריונים, אבל זה נושא אחר.

משה גפני: במידה והיא אכן עומדת בקריטריונים, ובידה ויכולות להיות בעיות - אני יכול לשער מה, אני לא רוצה להגיד את זה אפילו - האם לפי התכניות הללו יש עדיפות לאותה אחת שעומדת בקריטריונים שהפעילה עד היום צהרון שהיא אכן תעבוד והזכיין לא יוכל לשחק עם הדבר הזה?

קריאה: לא, לא.

משה גפני: הזכיין יכול לבוא ולהגיד: אותה אני לא רוצה כיוון שהיא ג'ינג'ית.

משה גפני: הוא לא רוצה, מה יעשו לו? מה התשובה?

מאירה בסוק: בגלל שהיא עולה יותר כסף.

חיים הלפרין: אגב, בהערתו של חבר הכנסת גפני על העדיפות, אנחנו פשוט מדברים פה על כלל העובדים, ובאופן טבעי בבתי-ספר יהיו סטודנטים.

משה גפני: זה לא רלוונטי.

משה גפני: מה שאמרתי תמחק כי הרבה פעמים אני אומר דברים ואחרי זה אני חוזר בי.

משה גפני: אני שואל, האם הזכיין ידע שבעדיפות העליונה, אם אחת עומדת בקריטריונים והיא עבדה עשר שנים או עשרים שנה במשרד התמ"ת, האם יש לו חובה להעסיק אותה?

משה גפני: שזה לא יהיה מצווה הבאה בעבירה.

חיים הלפרין: יש לה יתרון.

חיים הלפרין: הנקודה היחידה שיכולה להוות סלע מחלוקת ובגלל זה היא לא תיקלט זה אם תנאי השכר שהוא יציע לה לא יתאימו לה כי היא הרוויחה יותר, זה הכול.

משה גפני: אני מתנצל, אני חייב לצאת.

משה גפני: אחרי ששמעתי את זה אני הולך לדון בוועדה אצלי על התקציב הדו-שנתי.

חנין זועבי: אבל אני עדיין לא קיבלתי תשובה איך מתחילים להפעיל את התכנית?

חנין זועבי: לפי מה?

חנין זועבי: האם אתם מחכים ליוזמה מטעם המוסד?

חנין זועבי: השאלה השנייה, איך התקציב למוסד נקבע?

חנין זועבי: האם על-פי מספר הילדים או על-פי תכנית שהמוסד מגיש לכם?

חנין זועבי: האם הוא אומר:

חנין זועבי: אני רוצה לממש את התכנית הזאת ואז כך נקבע התקציב?

חיים הלפרין: מיכל אמרה לפני רגע שאנחנו עושים פעולות מקדימות עוד לפני שיהיו זכיינים כדי שהרשויות ייערכו, כי הנעלם היחיד מבחינתנו כרגע הוא כמה ילדים ירצו להשתתף כי זה וולונטרי, זו לא תכנית חובה.

חיים הלפרין: כלומר, יכולה אימא להחליט שהיא רוצה שהילדים יבואו הביתה ולא יישארו בתכנית הזאת.

חיים הלפרין: אבל למעט הנתון הזה אנחנו יודעים מי הם המוסדות, אנחנו יודעים מי הם היישובים.

חיים הלפרין: ברגע שיהיה זכיין, הזכיין פונה לכל יישוב ויישוב ומבקש ממנו לכנס את הוועדה היישובית ולבנות - - -

חנין זועבי: זכיין אחד?

חנין זועבי: זכיינים.

אורלי לוי אבקסיס: זכיינים, אבל כאשר כל זכיין חייב שיהיה לו ניסיון בהפעלה של אלף מסגרות.

חיים הלפרין: לא, זכיין צריך שיהיה לו 200 מסגרות ניסיון.

אורלי לוי אבקסיס: שיניתם?

חיים הלפרין: לא שינינו, זה כתב במכרז.

חיים הלפרין: הוא צריך להתחייב להפעיל אלף מסגרות.

חיים הלפרין: הניסיון בתנאי הסף הוא ניסיון יחסית נמוך, אבל כיוון שאנחנו לא רוצים שיהיו לנו מאה זכיינים כי לנהל מאה זכיינים מאוד מסובך וגם לתאם ביניהם.

חיים הלפרין: לכן, אנחנו מעדיפים שיהיו כמה זכיינים גדולים שיפעילו אלף מסגרות.

חיים הלפרין: הזכיין יוזם את הפנייה.

חנין זועבי: הזכיין פונה לרשויות או למוסדות.

חנין זועבי: עכשיו עניין התקציב.

חיים הלפרין: הוא אומר לטובת בית-ספר יש דבר שנקרא מסגרת שפירושה 30 - 35 ילדים, תלוי במקום, ולמסגרת הזאת יש תקציב שעומד לרשות העניין הזה, והזכיין יעסיק את העובדים.

חיים הלפרין: לכן, מבחינת בית-ספר הוא לא מקבל כסף, הוא מקבל שירות.

חיים הלפרין: לרשות בית-הספר, לרשות המוסד, עומדת היכולת להפעיל את התכנית מ-13:30 עד 16:00 בהתאם ליום הלימודים, והזכיין יעסיק את כל העובדים באותה יחידה שבית-הספר או הגן אחראים עליה.

אורלי לוי אבקסיס: אנחנו לא מסבסדים פר-ראש, אנחנו מסבסדים פר-יחידה.

חיים הלפרין: קבוצה.

אורלי לוי אבקסיס: קבוצה.

אורלי לוי אבקסיס: חברת הכנסת חנין זועבי, זה לא לפי מספר הילדים, זה לפי קבוצה.

אורלי לוי אבקסיס: יכול להיות שהעלויות שלו לגבי 30 או 35 ילדים הן אותן עלויות, ולכן הסבסוד יהיה כך.

חנין זועבי: מה זאת אומרת קבוצה?

חנין זועבי: האם קבוצה שנמצאת במוסד?

אורלי לוי אבקסיס: קבוצה, כן.

אורלי לוי אבקסיס: לפי כיתה.

אורלי לוי אבקסיס: אנחנו נכניס קצת סדר עכשיו בדברים.

אורלי לוי אבקסיס: יש לי שאלה נוספת.

אורלי לוי אבקסיס: אם למשל, ויצ"ו ונעמ"ת לא ייגשו למכרז, אז הקבלן יפעיל אותם בצהרונים?

מה יפית: בויצ"ו ונעמ"ת מאריכים את יום הלימודים.

מה יפית: הם עצמם מאריכים.

אורלי לוי אבקסיס: הם צריכים להיות תחת קבלן שמפעיל אלף כיתות.

מאירה בסוק: כל המעונות, גם המעונות של נאות מרגלית וכל אלה, הם לא צריכים לגשת למכרז והם ממשיכים בגנים שלהם – אותה דרך שהיתה.

אורלי לוי אבקסיס: לא, רגע.

אורלי לוי אבקסיס: אז למה זה שונה מבתי-ספר?

אורלי לוי אבקסיס: שם לא ייכנס קבלן?

קריאה: ודאי שייכנס.

קריאה: שם לא ייכנס.

אורלי לוי אבקסיס: ייכנס קבלן.

קריאה: לא.

אורלי לוי אבקסיס: חברים, עוד הפעם יש חוסר תמימות דעים בתוך משרד החינוך.

מאירה בסוק: אני הבנתי שלא נכנס קבלן.

אורלי לוי אבקסיס: אני שמעתי משהו אחר.

אורלי לוי אבקסיס: ייכנס קבלן או לא ייכנס קבלן בבתי-הספר?

קריאה: לא בית-ספר, בגני הילדים של נעמ"ת.

שרי שילון: הם אמרו כך, כתוב בפרוטוקול: "הקריטריונים להפעלה יהיו כפי שהם היום לגבי מפעילים ותיקים".

שרי שילון: נו, אז זה כן או לא?

אורלי לוי אבקסיס: זו השאלה שאותה אנחנו מחדדים.

אורלי לוי אבקסיס: אבל גם בתוך הנציגים של משרד החינוך יש חוסר תמימות דעים.

אורלי לוי אבקסיס: אחד אומר יצטרכו לעבוד תחת קבלן, השניים אומרים שלא.

מה יפית: כל המעבר - אני רוצה לחבר את זה ל-3 – 4 מכיוון ש - - -

אורלי לוי אבקסיס: עזבי 3 – 4, מה קורה עם השאלה הספציפית ששאלתי.

מה יפית: שוב אני אומרת, מכיוון שהם הופכים להיות חלק מתוך המערך, בערך כמו שלנו יש את יום חינוך ארוך ויום חינוך ארוך יתוקצב כולו, גם כאן פה רק המעונות האלה של ויצ"ו, נעמ"ת ונאות מרגלית מתוקצבים כרגע.

אורלי לוי אבקסיס: ואמונה נשות חירות?

אורלי לוי אבקסיס: זו שאלה ששאלתי כבר כמה פעמים.

מאירה בסוק: אנחנו לא מבינים.

אורלי לוי אבקסיס: גם אני לא הבנתי.

אורלי לוי אבקסיס: יש כיתות גן במעונות האלה.

מיכל כהן: ברשותך, זו דוגמה לא סגורה.

מיכל כהן: אני מבקשת לא לתת אליה עכשיו תשובה.

מיכל כהן: זה מעלה פה סוגיה שהיא לא סגורה.

אורלי לוי אבקסיס: הבנו, זו סוגיה שהעלנו אותה עכשיו והיא לא סגורה.

מיכל כהן: אני רושמת לבדוק את זה ולרדת לרזולוציה וניתן תשובה בפעם הבאה.

אורלי לוי אבקסיס: תודה.

אורלי לוי אבקסיס: אז גם פה עדיין אין לנו תשובה.

מה יפית: אנחנו חוזרים לרמת בית-הספר ולאחריות מנהל בית-הספר על כל מה שנעשה לאורך היום מ-8:00 בבוקר עד השעה 16:00 כאשר אחד התפקידים המשמעותיים שלו זה לבחור רכז בית-ספרי שיופעל על-ידי הזכיין ויהיה אחראי לתפעול כל היום.

אורלי לוי אבקסיס: הוא מישהו מתוך המערכת הקיימת.

מה יפית: מתוך המערכת הקיימת שיתוקצב על-ידי הזכיין, יעקוב אחרי מה שנעשה בבית-הספר, יחבר את זה למערכת השעות.

מה יפית: ברמת בית-הספר – ועדת היגוי בית-ספרית שתחליט גם על התכנים, על מתכונת העבודה ועל מדדי הצמיחה בהמשך.

מה יפית: ברמת היישוב- בכל יישוב, בדיוק כפי שמופעלת תכנית מיל"ת היום.

מה יפית: יש ועדת היגוי יישוב שתחליט גם על התכנים, כוח-האדם, איך זה יתופעל יחד עם הרכז היישוב בו זמנית בחיבור מלא לבית-הספר, להנהלת בית-הספר ולרכז הבית-ספרי.

מה יפית: לגבי התכנית היישובית ואישורה אנחנו - - -.

מה יפית: אלה סוגיות שעלו בדיון.

אורלי לוי אבקסיס: פה יש לי שאלה לגבי עניין מעמד הביניים.

אורלי לוי אבקסיס: לפי מה שאנחנו הבנו, כפי שהמליצה טרכטנברג ובתחילה גם החלטת הממשלה לגבי 4 עד 6 לשנת הלימודים הקרובה, אז נכון, היו שם מבחני ההכנסה שירדו אחר כך, תת-ועדה שגם ביטלה את אותם מבחנים.

אורלי לוי אבקסיס: היא אמרה לא רק לאימהות עובדות אלא בחתך רוחב.

אורלי לוי אבקסיס: לא יהיה בכלל אשכולות 4?

קריאה: נכון.

אורלי לוי אבקסיס: בכלל, גם כאשר מדברים על שכונות מצוקה בתוך הערים הכביכול יותר חזקות.

מיכל כהן: לא יהיה.

איטה עטייא: יישאר אצלנו.

איטה עטייא: 4 עד 7 יישאר אצלנו.

אורלי לוי אבקסיס: האם כל הסיפור הוא בגלל העלויות או שיש משהו נוסף שאנחנו לא יודעים עליו?

מיכל כהן: בין השאר כשיצאנו להחלטה יצאנו עם 60 מיליון ל-4 עד 6 פיילוט.

מיכל כהן: ברגע שהוחלט שאנחנו עושים את אשכולות 1 עד 3 ורמת השירות, האוצר בעצם אמר שלא יספיק הכסף גם לאשכולות 4 עד 6 כפיילוט.

מיכל כהן: צריך רק להזכיר ש-4 עד 6 לא היו אמורים להיכנס מלא.

מיכל כהן: ניסוי, זה גם לא חצי.

מיכל כהן: היו צריכים לקחת מדגמי.

אורלי לוי אבקסיס: כשהעלות פה היתה 60 מיליון.

אורלי לוי אבקסיס: אני מברכת את חבר הכנסת מקלב שהיה בנשיאות.

אורלי לוי אבקסיס: אני מכירה עד כמה זה מתארך.

אורלי לוי אבקסיס: אנחנו מודים לו כי עלו פה דברים נורא מעניינים.

אורי מקלב: תודה.

אורי מקלב: לאורך כל הזמן קיבלתי אס.

אורי מקלב: אם.

אורי מקלב: אסים על המצגת כך שאני מעודכן.

אורי מקלב: גופי היה שם אבל הראש שלי פה.

אורלי לוי אבקסיס: גם עכשיו עדיין אין לנו תשובות מסוימות לשאלות שהעלית.

אורלי לוי אבקסיס: נצטרך לעשות איזה עוד סוג של - - -

אורי מקלב: השימוש בתוך הגנים הפרטיים.

אורלי לוי אבקסיס: גם, בין היתר.

אורלי לוי אבקסיס: היו לנו גם שאלות נוספות.

אורלי לוי אבקסיס: אני רוצה לחזור לנקודה של העלות של ה-60 מיליון.

אורלי לוי אבקסיס: בשל החוסר ב-60 מיליון האלה בגלל שירדו מבחני ההכנסה, זו הסיבה שלא יהיה פיילוט ב-4 עד 6?

קריאה: כן, שהוא יחל בתשע"ד.

אורלי לוי אבקסיס: זו הסיבה שהשנה או שישנם דברים נוספים?

מיכל כהן: מבחינת משרד החינוך, אנחנו ערוכים להפעיל.

אליעזר שוורץ: מבחינת משרד האוצר, האם זו הסיבה היחידה?

אליעזר שוורץ: הכסף?

אורלי לוי אבקסיס: הכסף - זו הסיבה היחידה?

אורלי לוי אבקסיס: אנחנו חוזרים על זה שוב, ולא סתם אנחנו חוזרים.

אורלי לוי אבקסיס: הסיבה היחידה זה הכסף?

מיכל כהן: קודם כל היה העניין של התקציב.

מיכל כהן: הדבר השני שהיה שאין עליו עדיין הסכמה בין משרד האוצר למשרד החינוך לגבי מבחן התעסוקה באשכולות 4 עד 6.

אורלי לוי אבקסיס: החוסר ב-60 מיליון – האם זה מה שמונע את הפעלת הפיילוט?

מיכל כהן: לא, והמודל שבעצם על-פי החלטת הממשלה צריך להיות מבחן התעסוקה, ומשרד החינוך אמר: לא יהיה מבחן תעסוקה כי אנחנו לא נחלק את החינוך.

מיכל כהן: ולכן, אין הסכמה לגבי 4 עד 6 וסוכם בהחלטה השנייה שברגע שיגיעו ליישום 4 עד 6 שר האוצר ושר החינוך יגיעו ביניהם להסכמה.

אורלי לוי אבקסיס: יכול להיות שגם בשנה הבאה בכלל לא יהיה לנו מודל שיהיה שווה בין הדברים.

אורלי לוי אבקסיס: אני אגיד לך למה.

אורלי לוי אבקסיס: כי לגבי החסך או החוסר ב-60 מיליון בל נשכח שיש עודפים בתמ"ת שלא נוצלו, של הסבסוד.

אורלי לוי אבקסיס: ולכן, יכול להיות שהעברה של הכספים שנשארו, של הרזרבות בתמ"ת, היו מכסים את הפער שהם למעלה מ-60 מיליון.

אורלי לוי אבקסיס: זה משהו שהוא עלה והתמ"ת אישר את זה בישיבה שעברה.

איטה עטייא: אני אומרת, בכל מקרה הכסף יעבור.

איטה עטייא: יכול להיות שהם לוקחים מראש את הכסף הזה בחשבון.

אורלי לוי אבקסיס: יתרה מכך, יש פה כפול, רזרבות כפולות.

אורלי לוי אבקסיס: כי אם 1 עד 3 היום תחת הכנפיים שלכם או הגג שלכם עוברים באופן מלא למשרד החינוך, עדיין יש אצלכם עודפים שלא נוצלו לא רק ב-1 עד 3, עודפים לסבסוד שלא נוצלו.

אורלי לוי אבקסיס: אם אנחנו מדברים על 240 מיליון כאשר נוצל 100 מיליון, נשארו לנו למעלה מ-50%.

אורלי לוי אבקסיס: נשארו לנו בסביבות 140 מיליון עודפים שיכלו לכסות את החוסר ב-60 מיליון האלה.

מיכל כהן: לגבי התקציב – צריך באמת לשאול את משרד האוצר.

אורלי לוי אבקסיס: כן.

אורלי לוי אבקסיס: לצערי הרב, הם לא שלחו נציג היום.

מיכל כהן: למעט התקציב יש גם אי-הסכמה כרגע לגבי ההפעלה כמו שאמרתי.

אורלי לוי אבקסיס: בעבר ידעה מדינת ישראל למפות שטחים לפי מצב סוציו-אקונומי ולא לפי רשות, כמו שיקום שכונות, גם חברתי וגם בכלל.

אורלי לוי אבקסיס: היא ידעה איזה שכונות נמצאות במצוקה והיא הגדירה אותן.

אורלי לוי אבקסיס: האם המודל הזה או מודל דומה הוא לא מודל שיכול להיות גם בנושאים הללו?

חיים הלפרין: זה היה אמור להיות בדיוק הניסוי שאליו כיוונו בתשע"ג.

חיים הלפרין: אבל כיוון שאין הסכמה עליו אי-אפשר לבצע אותו.

אורלי לוי אבקסיס: מי זה "אנחנו כיוונו"?

אורלי לוי אבקסיס: האם החינוך?

חיים הלפרין: משרד החינוך.

אורלי לוי אבקסיס: אבל הרגע נאמר שבמשרד החינוך לא רוצים למפות אזורים.

קריאה: לא.

חיים הלפרין: אנחנו ב-60 מיליון שדובר עליהם כניסוי דובר על זה שהוא לא ייערך באופן אוטומטי באשכול 4 וניקח את הרשויות החלשות של אשכול 4 וניתן שם בדיוק כמו שזה עובד ב-1 עד 3, אלא המטרה היתה לקחת באשכולות 4 עד 6 בתי-ספר חלשים שהם בעצם ההורים החלשים של השכונות.

אורלי לוי אבקסיס: ולמה זה לא?

חיים הלפרין: כי היתה אי-הסכמה על המתווה של איך ממשיכים לעבוד הלאה מאשכול 4 עד 10.

אורלי לוי אבקסיס: האם יש איזושהי פריצת דרך שאנחנו יכולים לתכנן אליה בהמשך או שהבשורה היא שאין מתווה?

חיים הלפרין: מבחינתנו, אנחנו היינו ערוכים לזה.

חיים הלפרין: כיוון שאין הסכמה אנחנו לא יכולים לבצע את זה.

זיו בר: זו נקודה ללחוץ באמת מול האוצר – התקציב הזה והשכונות החלשות.

אורלי לוי אבקסיס: יש מצב סוציו-אקונומי 1 עד 3 גם בערים החזקות.

אורלי לוי אבקסיס: גם אם הן יהיו מוגדרות 9 יש שם שכונות מצוקה.

חנין זועבי: בתכנית הזאת מנהל בית-הספר עומד בראש ועדת ההיגוי.

חנין זועבי: נניח שביישוב מסוים יש שלושה-ארבעה בתי-ספר כשאף מנהל בית-ספר לא רוצה כי זו עוד משימה על הגב שלו.

חנין זועבי: האם אז לא מפעילים את התכנית?

חיים הלפרין: מנהל בית-הספר הוא עובד משרד החינוך וזאת הנחיה שהוא צריך לבצע.

חיים הלפרין: המשרד מעמיד לרשותו רכז שירכז את זה ולא הכול על כתפיו.

חנין זועבי: המנהל לא יכול לסרב לתכנית הזאת.

חיים הלפרין: לא.

חיים הלפרין: היחידים שיכולים לסרב זה רק ההורים.

מיכל כהן: זה ההורים, רק אם ההורים לא רוצים.

מיכל כהן: המנהל לא יכול להגיד אני רוצה או לא רוצה בהתאם למה שנוח.

מיכל כהן: מעבר לזה, הוא מקבל תקציב ומקבל תשלום עבור רכז שיעשה עבור בית-הספר את כל העבודה.

מיכל כהן: אנחנו סיימנו.

אורלי לוי אבקסיס: לא, אני רואה שעלו פה שאלות שאותי הן מעניינות.

אורלי לוי אבקסיס: תיכף חבר הכנסת אורי מקלב יקבל את רשות הדיבור כי הוא זה שיזם את כל הדיונים.

מיכל כהן: אלה התשובות מענה למעמד הביניים.

מיכל כהן: נאמר בפעם הקודמת: אין מענה למעמד הביניים.

אורלי לוי אבקסיס: אין מענה.

מיכל כהן: אמרנו שהחלטת הממשלה מדברת על המדורג, והמדורג, למעט הסיפור של 4 עד 6 שזה פיילוט קטן, אנחנו מתחילים לפי מה שכתוב בהחלטת הממשלה.

מיכל כהן: וכן, בשנת תשע"ד אנחנו מתחילים עם האשכולות היותר - - -

אורלי לוי אבקסיס: למה אלף מסגרות עדיין?

חיים הלפרין: אמרתי קודם שאנחנו לא רוצים לעמוד מול מאה מפעילים קטנים כי לנהל את זה מול מאה מפעילים זה משהו שקשה מאוד לעשות אותו.

אורלי לוי אבקסיס: כמה מפעילים פוטנציאלים כאלה יש לנו בשוק?

חיים הלפרין: אנחנו מעריכים שיש לפחות חמישה-שישה גופים גדולים שיודעים לעשות דבר כזה, אבל אנחנו גם יודעים שיש עוד.

אורלי לוי אבקסיס: אבל אתם צריכים להפעיל 8,000 מסגרות.

אורלי לוי אבקסיס: זאת אומרת שכל מי שייגש יזכה?

חיים הלפרין: המתווה שעליו אנחנו בונים את המכרז הזה הוא שאפשר לצרף כל הזמן עוד זכיינים למכרז.

אורלי לוי אבקסיס: שיעמדו באלף.

אורי מקלב: היושבת-ראש שואלת האם יש אפשרות שלכם, בשיקול דעת שלכם, לתת רק למפעיל אחד במכרז?

חיים הלפרין: אין דבר כזה.

חיים הלפרין: מראש אמרנו שאנחנו לא רוצים זכיין אחד.

אורי מקלב: אבל כמה הגבלתם אותו?

אורי מקלב: האם לא יותר מאלף?

חיים הלפרין: לא הגבלנו.

אורלי לוי אבקסיס: לא, האלף זה המינימום.

אורלי לוי אבקסיס: הפוך, ההגבלה היא הפוכה.

אורי מקלב: בניסיון, בניסיון.

חנין זועבי: בניסיון 200.

אורלי לוי אבקסיס: בהפעלה אלף.

אורלי לוי אבקסיס: הוא יהיה חייב להפעיל אלף.

שלמה ברילנר: אם הוא אומר שיש חמישה שיכולים לזכות וחמישה הולכים לזכות זה אומר שזה מכרז תפור כי אין היגיון אחר.

שלמה ברילנר: חמישה לא יכולים וחמישה יכולים אז זה מכרז תפור.

אורלי לוי אבקסיס: אתה ירדת לשורש הדברים.

אורלי לוי אבקסיס: לכן, אני שאלתי כל מי שייגש יזכה?

מיכל כהן: לא, מי אמר?

שלמה ברילנר: אין כאלה אנשים, אין כזאת מפלצת.

מאירה בסוק: אבל רשויות מקומיות וחברות מתנ"סים עשו את זה בסדר.

מאירה בסוק: למה להתחיל הכול מהתחלה?

אורלי לוי אבקסיס: רשות מקומית לא יכולה להיכנס לפה.

אורי מקלב: האם הרשות המקומית והאם המתנ"סים יוכלו להתמודד או לא?

אורלי לוי אבקסיס: האם רשות מקומית יכולה להתמודד?

אורלי לוי אבקסיס: האם יש לה אלף מסגרות?

אורלי לוי אבקסיס: אין לה אלף.

חיים הלפרין: אני חייב, ברשותכם, קודם כל להגיב לאמירה שנתפסת בעיניי כמקוממת.

חיים הלפרין: המכרז הזה הוא לא תפור.

חיים הלפרין: אמרנו מראש שאנחנו יודעים על גופים שיכולים לנהל את זה.

חיים הלפרין: אנחנו מניחים שיש עוד.

חיים הלפרין: ולכן, אין שום החלטה על כמות הזכיינים שיהיו במכרז הזה.

חיים הלפרין: כל מי שייגש יעמוד בתנאי הסף.

חיים הלפרין: אגב, תנאי הסף הם נמוכים, כמו שאמרתי קודם.

חיים הלפרין: הוא רק צריך להתחייב להפעיל אלף מסגרות כי אמרתי אנחנו לא רוצים לעמוד מול ספקים קטנים.

חיים הלפרין: דבר שני, אנחנו כבר לקראת השנה הקרובה נאפשר לרשויות מקומיות שיהיו מסוגלות לקחת את זה על כתפיהן, לקחת את זה על כתפיהן בתנאים מסוימים כי אנחנו נרצה צמוד - - -

אורלי לוי אבקסיס: כשהאלף כבר לא יהיה מסגרת.

חיים הלפרין: נכון.

אורלי לוי אבקסיס: זו תשובה, למשל, שלא היתה לנו קודם.

אורלי לוי אבקסיס: אתם תאפשרו גם לרשויות מקומיות לקחת על עצמן את ההפעלה בלי להיות כפוף לקבלן?

חיים הלפרין: לא, לא.

חיים הלפרין: זה מנגנון אחר לגמרי.

אורלי לוי אבקסיס: מול המשרד.

אורלי לוי אבקסיס: זה מנגנון שאתם צריכים לפתח, הוא עוד לא פותח.

חיים הלפרין: החלק המהותי מבחינתנו שכרגע לא סגור - - - אנחנו יודעים להגיד מה אנחנו נותנים כי החבילה מופיעה פה בפניכם.

חיים הלפרין: אבל אנחנו כרגע עוד לא סגורים על בקרה שאנחנו חושבים שהיא צריכה להיות מאוד צמודה על איך זה יופעל ברשות מקומית.

חיים הלפרין: ברגע שהנושא הזה יהיה סגור הם יוכלו להפעיל - - -

אורלי לוי אבקסיס: השאלה שעלתה פה, והיו פה נציגים של השלטון המקומי של השטח, שהעלו פה טענות.

אורלי לוי אבקסיס: הם דיברו על כך שישנה בעיה.

אורלי לוי אבקסיס: האם אתה רוצה לחדד את השאלות?

דוד דהאן: כן.

דוד דהאן: דוד דהאן, הארגונים החברתיים בכנסת.

דוד דהאן: אני רוצה להציג לו שאלה.

דוד דהאן: ניר ברקת היה כאן בוועדת החינוך לפני כשלושה שבועות בערך.

דוד דהאן: הוא הציג נתונים ורודים בנושא הצהרונים.

דוד דהאן: אני לא יודע איך אתם לא מנסים להתחבר אליהם.

דוד דהאן: הוא הציג ממש נתונים אלקטרונים על המסך בצורה מאוד ורודה ואני לא מבין איך אתם לא מזכירים אותם בכלל ואיך אתם לא מתחברים אליהם.

אורלי לוי אבקסיס: אם תרשה לי, אני אנסה להתחבר.

דוד דהאן: ולמה הם לא בתכניות שלכם בכלל?

אורלי לוי אבקסיס: ירושלים לא ב-1 עד 3.

אורלי לוי אבקסיס: בסופו של דבר, אם יורשה לי לרדת לשורש דעתך, מאחר ורשויות מקומיות מקיימות הלכה למעשה בחלק מהמקומות צהרונים והרבה פעמים זה צהרונים שלא דרך התמ"ת או שלא דרך משרד החינוך כי יש את הבעיה של הרישום, להיכנס לתוך המסגרת.

אורלי לוי אבקסיס: אנחנו ניהלנו דיונים פה בנושאים האלה.

איטה עטייא: במסגרת הצהרונים שלנו יש גם רשויות מקומיות.

אורלי לוי אבקסיס: לכן השאלה היא, אם גם כך הם מפעילים היום צהרונים, ואם גם היום הם נמצאים תחת פיקוח של משרד החינוך, מדוע לא להשתמש בהם כמפעיל עתידי ברצף?

אורלי לוי אבקסיס: כי הם גם כך תחת המסגרת שלכם ותחת הפיקוח שלכם.

אורלי לוי אבקסיס: עזוב את ירושלים, אני מדברת עכשיו ארצית ביניהם גם אשכול 1 עד 3.

חיים הלפרין: אם כל רשות תגיד: אני לוקחת את זה עליי ואני מפעילה את זה תוכל בתנאים שאמרנו ל- - -

זיו בר: באשכולות 4 עד 10.

זיו בר: באשכולות 1 עד 3 - - -

מיכל כהן: גם באשכולות 1 עד 3.

אורלי לוי אבקסיס: כי 4 עד 10 לא צריך אותם בכלל.

אורלי לוי אבקסיס: אם הם לא מסבסדים אז מי צריך את האישורים שלהם?

קריאה: לא, הם יסבסדו שנה הבאה.

אורלי לוי אבקסיס: אה, אתה מדבר על השנה הבאה.

מיכל כהן: יהיה מודל סבסוד גם ל-4 עד 10.

אורלי לוי אבקסיס: זו בשורה חדשה שלא היתה.

אורלי לוי אבקסיס: הרשות המקומית שתגיש בקשה אמורה להגיש?

אורלי לוי אבקסיס: כי מפה תצא גם בשורה ואולי השלטון המקומי יוכל לפנות גם לראשי הערים ולהסביר להם שיש מנגנון נוסף או שיש איזשהו נתיב נוסף שיוכלו לפנות באופן ישיר למשרד החינוך ולהגיד להם: גם כך אנחנו תחת הפיקוח שלכם, תחת התנאים או הקריטריונים שלכם.

אורלי לוי אבקסיס: ולכן, אנחנו לא צריכים את הקבלן, רוצים להמשיך באופן ישיר.

אורלי לוי אבקסיס: האם אתם תסבסדו אותם?

חיים הלפרין: ב-1 עד 3 כן.

חיים הלפרין: אנחנו נגדיר לרשות מה עומד לרשותם, אנחנו נגדיר איך אנחנו נפקח שזה יקרה.

אורלי לוי אבקסיס: אז אתם צריכים לעשות עכשיו תכנית עבודה אצלכם במשרד על הנושא הזה כי זה לא קיים.

מיכל כהן: מכיוון שזו שנת הפעלה ראשונה ומכיוון שהרשויות שבאשכולות 1 עד 3 הן הרשויות היותר מתקשות, נקרא לזה, אז לא רצינו לצאת עם אמירה חד-משמעית שהרשות תפעיל.

מיכל כהן: אנחנו נבדוק את כוח יכולת ההפעלה של הרשות.

אורלי לוי אבקסיס: אבל גם כך היא מפעילה, על מה אתם מדברים בכלל?

מיכל כהן: תני לי לסיים.

מיכל כהן: זאת אומרת שאנחנו נעמיד את שירותי הקבלן.

מיכל כהן: אבל רשות שהיא מפעילה ויכולה להפעיל אנחנו נאפשר לה אם היא תרצה לגבי אשכולות 1 עד 3.

מיכל כהן: לגבי אשכולות 4 עד 10 כל רשות שתרצה תפעיל.

אורלי לוי אבקסיס: ברור, כי הם לא יקבלו מכם כסף.

אורלי לוי אבקסיס: אז מה זה משנה?

אורלי לוי אבקסיס: הם לא מקבלים סבסוד - 4 עד 7.

אורלי לוי אבקסיס: נו, באמת.

אורלי לוי אבקסיס: הם נפלטו החוצה, על מה אנחנו מדברים?

מיכל כהן: בהחלטת הממשלה יהיה מודל סבסוד מ-80% ועד 0%.

אורלי לוי אבקסיס: יהיה, לא לשנה הקרובה.

אורלי לוי אבקסיס: אנחנו מדברים על השנה הקרובה.

מיכל כהן: אז רק 1 עד 3 - - -

אורלי לוי אבקסיס: לכן, 4 עד 10 לא רלוונטי מבחינתנו כי הם לא יסובסדו.

אורלי לוי אבקסיס: אנחנו נבקש אם תוכלו להעביר לוועדה הזאת, שתהיה לפחות תכנית עבודה לגבי העבודה מול הרשויות המקומיות – להעביר לנו את זה וגם לשלטון המקומי כדי שאפשר יהיה להתנהל כמה שיותר מהר.

אורלי לוי אבקסיס: לא נשאר לנו זמן.

חיים הלפרין: זה יהיה יחד עם השלטון המקומי.

קריאה: הם יושבים איתנו בוועדה.

אורלי לוי אבקסיס: נכון.

אורלי לוי אבקסיס: אבל היו פה גם חילוקי דעות בוועדה הזאת בשבוע שעבר בין אנשי השטח, בין ערים מסוימות לבין השלטון המרכזי, השלטון המקומי – הנציגות הארצית שלהם.

אורלי לוי אבקסיס: אנחנו נעבור לשאלה אחרת שאותי הטרידה מאוד.

אורלי לוי אבקסיס: מה יקרה אם יהיו ערעורים במכרז?

אורלי לוי אבקסיס: אתם עניתם: ייעשה תהליך מזורז ומהיר.

אורלי לוי אבקסיס: אתם בית-משפט?

מיכל כהן: מה זאת אומרת?

מיכל כהן: כשיש לנו היום ערעורים במכרזים אז יש תהליך של בדיקת ההצעות והגשה.

אורלי לוי אבקסיס: כמה זמן בממוצע אורך דבר כזה?

מיכל כהן: יכול לקחת הרבה זמן.

מיכל כהן: אבל מכיוון שאנחנו מחויבים לזמן קצר אנחנו נעשה את זה הכי- - -.

מיכל כהן: אני לא יודעת להגיד לך עכשיו מה יקרה אם - תהליך קצר שעד פתיחת שנת הלימודים אנחנו נסיים אותו.

אורלי לוי אבקסיס: מתי המכרז נסגר?

מיכל כהן: ב-15.7.

אורלי לוי אבקסיס: מתי מכריזים על הזוכה?

מיכל כהן: אחרי שבודקים את ההצעות, תוך שבועיים.

אורלי לוי אבקסיס: אוגוסט – אתם מדברים שיהיו לנו זוכים.

אורלי לוי אבקסיס: הליך מזורז לא יכול להיות עד ה-27 לאוגוסט.

מיכל כהן: מי שיעמוד בתנאים.

חיים הלפרין: אמרנו גם בישיבה הקודמת שההפעלה תתחיל אחרי החגים.

אורלי לוי אבקסיס: אגב, זה משהו שעלינו עליו תוך כדי ישיבה.

חיים הלפרין: לא, אם הייתם מקשיבים לנו היינו אומרים את זה בהתחלה.

אורלי לוי אבקסיס: דרך אגב, גם האוצר היה מופתע מאותה אמירה.

אורלי לוי אבקסיס: הוא אמר שהוא היה בטוח שבתחילת שנת הלימודים, ואחרי החגים מבחינתו זו הפתעה וזו חדשה.

מיכל כהן: בכנס ראשי הרשויות - - - על הבמה.

אורלי לוי אבקסיס: האם ישנה איזושהי תכנית ב', תכנית חלופית, משהו לביניים בגלל שהמכרז יוצא מאוחר?

אורלי לוי אבקסיס: אנחנו עובדים תוך כדי תנועה.

אורלי לוי אבקסיס: אנחנו מעלים פה שאלות שאולי אחר כך אנחנו עוזרים לכם להכין את הגיבוי בהמשך.

אורלי לוי אבקסיס: אנחנו לא באים להתנגח איתכם, אנחנו באים להעלות שאלות שעולות מהשטח, אם זה מההורים, אם זה מהמפעילים בשטח, אם זה אנשים בעלי ניסיון.

אורלי לוי אבקסיס: אנחנו שואלים את השאלות האלה כדי שיהיו לכם תשובות.

אורלי לוי אבקסיס: הנה, על חלק מהשאלות שלא היו תשובות בשבוע שעבר היום כבר יש תשובות.

אורלי לוי אבקסיס: זה לא רלוונטי אם הן מספקות יותר או אם הן מספקות פחות, העיקר שישנו איזשהו בסיס לפעולה.

אורלי לוי אבקסיס: השאלה שלי היא האם ישנה איזושהי תכנית חלופית, תכנית ב', מה קורה בינתיים תוך כדי עד שמתברר העניין של הערעורים וכד'?

אורלי לוי אבקסיס: האם יוכלו להמשיך בפלטפורמה הקיימת מול התמ"ת ומול הרשות המקומית עד אשר יתברר מיהו הזכיין או שיש לכם תכנית אחרת?

אורלי לוי אבקסיס: מה קורה בשלב הביניים?

אורלי לוי אבקסיס: עולה פה עוד שאלה מעניינת אותה שאלנו גם בשבוע שעבר והייתם אמורים לחזור עם תשובה.

אורלי לוי אבקסיס: התמ"ת מסבסד 1 עד 3 מתחילת שנת הלימודים ולא אחרי החגים.

אורלי לוי אבקסיס: מי שעובר היום למשרד החינוך מאבד את הזמן הזה, הוא מפסיד אותו.

אורי מקלב: או שבכלל לא תהיה לו מסגרת?

אורי מקלב: מי יכין בשביל חודש?

אורי מקלב: מי ייפתח את שנת הלימודים כשבחודש לא תהיה בכלל מסגרת.

אורי מקלב: אתם מתעלמים מהנושא הזה ואתם מעבירים את זה כלאחר יד.

אורי מקלב: אחרי החגים – הפירוש הוא שבמשך למעלה מחודש אנשים לא יוכלו לצאת לעבודה.

אורי מקלב: האם אתם מבינים מה המשמעות של חוסר במסגרות?

אורי מקלב: לאנשים יהיו סכסוכים עם מקומות העבודה, יהיו מתחים במקומות העבודה.

אורי מקלב: אנשים לא יוכלו לעבוד.

אורי מקלב: אתם לא יודעים איזה אנדרלמוסיה תהיה פה.

אורי מקלב: אי-אפשר לפתוח את שנת הלימודים, להוציא את מה שהיה, לא לתת מענה, ולומר אחרי החגים.

אורי מקלב: אתם יודעים כשרוצים לדחות משהו אומרים שזה יהיה אחרי שבת.

אורי מקלב: אחרי שבת זה יכול להיות גם אחרי שנתיים.

אורי מקלב: כל פעם זה אחרי שבת.

אורי מקלב: אף אחד לא אומר מתי זה אחרי החגים, זה יכול להיות אפילו חודשיים מתחילת ספטמבר.

אורי מקלב: אנשים לא יוכלו להחזיק מעמד, המסגרות לא יפעילו.

אורי מקלב: אין מי שיפעיל מסגרת רק לחודש-חודשיים.

אורי מקלב: כל המסגרות הקודמות יפסיקו לעבוד.

אורלי לוי אבקסיס: אולי שווה לבדוק מול התמ"ת שתהיה תקופה עד שיופעלו הצהרונים כדי שימשיכו לפחות אלה שקיבלו, שמצבם לא יורע.

מיכל כהן: מסגרות התמ"ת נותנות מענה ל-9,000 תלמידים.

מיכל כהן: אנחנו מדברים על מהלך של 170,000 תלמידים.

מיכל כהן: רוצים לכעוס – אפשר.

מיכל כהן: אבל חצי הכוס המלאה זה 160,000 ילדים שלא קיבלו מענה יקבלו מענה.

מיכל כהן: נכון, לאחר 19 ימי עבודה.

מיכל כהן: אפשר תמיד לומר: אבל הצ'ופצ'יק הזה עוד לא סגור.

אורלי לוי אבקסיס: לא, אבל גם זה לא בטוח.

מיכל כהן: בתהליך כזה שהוא מורכב מאין כמוהו, בעיתוי שהחלטת ממשלה בינואר תוקנה באפריל, אנחנו עושים יום ולילה כדי שזה יהיה איכותי, מקצועי, ולא רק לומר: פתחנו.

מיכל כהן: ולכן, התאריכים יהיו אחרי החגים.

מיכל כהן: אם וכאשר יהיו ספקים ונצליח לעמוד בזמן שלפני החגים נעמוד.

מיכל כהן: אבל תאריך היעד הוא אחרי החגים.

אורלי לוי אבקסיס: יש לי תחושה שאנחנו ניפגש פה גם אחרי החגים ולא ייפתח.

אורלי לוי אבקסיס: אבל תגידו לנו היו ערעורים או היו מקרים אחרים.

מיכל כהן: אפשר להיות פסימיים, אבל אנחנו לא פסימיים.

אורלי לוי אבקסיס: השאלה - כשאנחנו מכינים תכנית עבודה, האם אנחנו לוקחים בחשבון את כל הפרמטרים ומנסים להביא להם פתרונות מסוימים?

אורלי לוי אבקסיס: אולי באמת כדאי שמשרד החינוך ומשרד התמ"ת ישבו בינתיים כדי שגם לא תהיה הרעת תנאים עד אשר ייפתח או עד אשר יהיה, והמסגרות שבהן זה פועל עכשיו ימשיכו עד לסיום המכרז עם הזוכה והפעלה בשטח.

איטה עטייא: המסגרות שקיימות עכשיו ממילא צריכות להגיש ולקבל רישיון חדש בשנה הבאה.

איטה עטייא: אני לא נותנת רישיון לחודש אז זה לא נראה לי ריאלי לעשות שהן תעשנה את כל התהליך.

אורלי לוי אבקסיס: אבל מצד שני, גם כל שנה הם מבקשים רישיון מחדש וזו גם שערורייה בפני עצמה.

אורלי לוי אבקסיס: יכול להיות שאם היינו פותרים את זה אז לא היה את זה.

חנין זועבי: הזכיין יגדיר מה הוא האזור שהוא רוצה, איזה יישובים הוא יעבוד בהם, נכון?

חיים הלפרין: המשרד יגדיר לכל זכיין מה הם האזורים שבהם הוא יעבוד לפי החוזק שלו ביחס לאחרים.

חנין זועבי: אז זה לא שהזכיין יגיד: אני רוצה לעבוד ביישוב הזה או לא.

חיים הלפרין: הוא יכול להגיד, אבל המשרד יחליט.

אורלי לוי אבקסיס: יחפשו את הזיקה.

חיים הלפרין: המשרד יחליט.

חיים הלפרין: לדוגמה, אם החברה למתנ"סים תגיד: אני מעדיפה לעבוד במקום שיש מתנ"סים – זה נתון ששווה לקחת אותו בחשבון מול נתונים אחרים.

חיים הלפרין: אבל, בסופו של דבר, המשרד יחליט מי נותן איזה שירות איפה.

חיים הלפרין: אנחנו לא ניתן לזכיין אחד להפעיל אחד במטולה ואחד באילת.

אורלי לוי אבקסיס: יש לי תחושה שהחברה למתנ"סים יפעילו את רוב הצהרונים הללו.

אורלי לוי אבקסיס: אבל זו סתם תחושת בטן.

אורלי לוי אבקסיס: חבר הכנסת מקלב, בבקשה.

אורי מקלב: קודם כל, תודה רבה על המשך קיום הדיון.

אורי מקלב: את הרי סמוכה ובטוחה שנושא הצהרונים מעניין הרבה אנשים.

אורי מקלב: זה נושא שהועלה לסדר-היום על ידינו, על-ידי הכנסת, על אף שזה עוד לא יצא.

אורי מקלב: עדיין היתה העבודה מקצועית שלכם.

אורי מקלב: בקושי המכרז יצא ואנחנו כבר התעוררנו.

אורי מקלב: זה לא בגלל שאנחנו עוקבים אחרי הפרסומים שלכם, אלא בעקבות אנשים שהתוודעו לעניין הזה.

אורי מקלב: אנשים חיים היום בחשש.

אורי מקלב: דעו לכם, שהמצב היום הוא שעשרות אלפי משפחות בהן המשפחות עובדות והצהרונים זה חלק מאפשרות שלהן לעבוד חוששות.

אורי מקלב: הן לא יודעות מה יהיה.

אורי מקלב: גם הבעלויות שהיום מחזיקות עוד יותר חוששות.

אורי מקלב: יש חוסר ביטחון וחוסר ידע אצל כולם.

אורי מקלב: אנחנו נמצאים במצב של אי-בהירות מוחלט וזה מביא לכאוס, ובעיקר לחשש שלקראת תחילת שנת הלימודים לא תהיה מסגרות לילדים האלה.

אורי מקלב: גברתי היושבת-בראש, אני רוצה להתחיל עם שני הנושאים האחרונים שסיימנו.

אורי מקלב: קודם כל, נושא המכרזים.

אורי מקלב: את העלית את זה, ובצדק, ואמרת שיש ערעורים.

אורי מקלב: הרי אנשים מערערים לא אליכם, אנשים הולכים לבית-המשפט.

אורי מקלב: כשהייתי פה שמעתי שורה של תשובות: אנחנו נסדר את זה, אנחנו נפעיל את זה.

אורי מקלב: אנחנו ניתן גם לרשויות.

אורי מקלב: הכול טוב כשה

אורי מקלב: פעולה היא של משרד החינוך, הגמישות נמצאת בידיים של משרד החינוך.

אורי מקלב: משרד החינוך אומר: אני אעשה כך או אחרת, אני אתגמש, אני אחליט אחרת.

אורי מקלב: כשזה מכרז אין את האפשרויות האלה ואת הגמישות הזאת של: אני אעשה כך, אני פרסמתי כך, מחר אני אכניס גם את הרשות המקומית.

אורי מקלב: לרשות המקומית אין ניסיון של 200.

אורי מקלב: נניח רשות מקומית קטנה שלא היה לה 200 מסגרות, מה אז תגידו?

אורי מקלב: כשמכרז כבר מתפרסם, אם אתם לא תעשו שינויים אז יש דברים שהתשובות הן משפטיות והתשובות הן שינויי מכרז ולא רק הרצונות שלכם.

אורי מקלב: מעבר לכך, הנושא של תחילת שנת הלימודים הוא אקוטי, אי-אפשר להתעלם מזה.

אורי מקלב: מסגרת שפעלה עד היום והיא יודעת שאחרי החגים אין לה המשך, לא תמשיך לפעול כבר מהראשון לספטמבר.

אורי מקלב: מה פתאום שהיא תעשה את זה?

אורי מקלב: אנחנו לא דיברנו על כל המסגרות האלה של המוכרים שאינם רשמיים שהיום הם נתח מאוד מאוד גדול, בין אם זה בעלויות בגני הילדים ובין אם זה בעלויות בתוך בתי-הספר של המוכר שאינו רשמי שהיום מפעילים את זה.

אורלי לוי אבקסיס: חבר הכנסת גפני היה פה והוא אמר שאותו זה לא מעניין.

אורי מקלב: למה זה לא מעניין אותו?

אורלי לוי אבקסיס: אני לא יודעת.

איטה עטייא: כי הרשתות מסובסדות ב-100%, בגלל זה זה לא מעניין.

אורי מקלב: כמו שאותו זה לא מעניין, זה מתחיל להיות מעניין.

אורי מקלב: זה סימן שאנחנו אולי משחיתים את דברנו לריק.

אורלי לוי אבקסיס: יכול להיות שיש סיכומים אחרים שלא הגיעו לידיעתנו.

אורי מקלב: אבל אין לדיין אלא מה שעיניו רואות.

אורי מקלב: אנחנו יודעים שאף בית-ספר ואף מסגרת לא תיתן להכניס שום מפעיל אחר בלי שהיא תקבל שיפוי מלא על כל הדברים.

אורי מקלב: זה גם בלתי אפשרי.

אורלי לוי אבקסיס: אני מסכימה איתך לחלוטין.

אורלי לוי אבקסיס: אני גם שאלתי.

אורלי לוי אבקסיס: אמרתי שיש כאלו שבאיזשהו אופן נבנים על זה שהקווטה של הצהרון נותנים להם את הרווח שמחזיקים אותם בכלל בחיים.

אורלי לוי אבקסיס: לכן, ברגע שהורדת להם את זה מ-1 עד 3 הם ייסגרו לגמרי.

אורלי לוי אבקסיס: האם יש לנו תכניות חלופיות?

אורלי לוי אבקסיס: זו שאלה שעדיין - - -

אורי מקלב: גם יכול להיות.

אורי מקלב: אנחנו דיברנו על כך, על פיטורי עובדים שלא קיבלנו.

אורי מקלב: אנשים השקיעו בתוך מבנים, החזקת מתקנים.

אורי מקלב: יש גם השקעות שאנשים השקיעו בזה.

אורי מקלב: יש לי גם הצעה בעניין הזה.

אורי מקלב: אני שמעתי שגם עניתם לגבי התשובות האלה שהמימון שרק 55% ו-75% המוכר שאינו רשמי, הבעלות תשלים.

אורי מקלב: מי יכול לחייב את הבעלות להשלים?

אורי מקלב: מה פתאום שהיא תשלים?

אורי מקלב: בלי שיפוי?

אורלי לוי אבקסיס: ההורים ישלימו.

אורלי לוי אבקסיס: בסופו של דבר, זה ייפול על ההורים.

אורי מקלב: הם יעלו את שכר הלימוד.

אורי מקלב: איך אפשר להגיד דבר כזה שהם ישלימו מבלי שהם ישלימו?

אורי מקלב: אנחנו צריכים לדעת שחלק מהמסגרות האלה הן מסגרות צהרונים בתוך המסגרת הלימודית.

אורי מקלב: מה אנחנו נגיד?

אורי מקלב: שהמפעיל יפעיל את זה בחוץ, מפעיל חיצוני.

אורי מקלב: ישנו גם עניין השינוע.

אורי מקלב: לא תמיד זה מתאים שילד יכול ללכת מגן הילדים שנמצא בבעלות לצהרון חיצוני שיפעיל את זה.

אורי מקלב: נניח, שהוא ישכור מתנ"ס.

אורלי לוי אבקסיס: יצא שכרו בהפסדו.

אורי מקלב: מי ייקח אותם?

אורי מקלב: איך ייקחו אותם?

אורי מקלב: איזה אחריות תהיה כשייקחו אותם?

אורלי לוי אבקסיס: האם יש אפשרות כזאת שיקרה מצב - - -?

אורי מקלב: לפי כמה וכמה שאלות שאנחנו שאלנו פה ולא קיבלנו תשובה, הלכתם ואז תפסת מרובה לא תפסת.

אורי מקלב: אנחנו הולכים היום במכרז גדול.

אורי מקלב: אנחנו הולכים למחוק את כל מה שהיה, מיד לעשות דברים חדשים.

אורי מקלב: זה לא הולך.

אורי מקלב: בוא ניתן בינתיים למה שהיה הוא שיהיה.

אורי מקלב: אנחנו רוצים להרחיב את המסגרת.

אורי מקלב: מי שהפעיל עד היום ושהיה לו רישיון להפעלת מסגרת צהרון, הוא קיבל רישיון מהתמ"ת, נמשיך איתו במסגרת הזאת.

אורי מקלב: העבודה של המפעיל החדש, של הזכיין החדש, תהיה לפתוח מסגרות חדשות לכל אלה שיכולים היום בחינם, שלא יכלו להרשות לעצמם.

אורי מקלב: זה כל כך מתאים, זה גם מתלבש טוב.

אורי מקלב: נעשה סוג של פיילוט ענק, ולאחר מכן, עם הזמן, אנחנו לקראת השנה הבאה, כמו שאנחנו - - -.

אורי מקלב: ואז אנחנו יודעים שאנחנו יציבות במערכת, אנשים שיש להם היום את המסגרת ימשיכו את המסגרת.

אורי מקלב: גם בעלי המסגרות יכשירו את עצמם.

אורי מקלב: זה יפתור את כל הבעיות.

אורי מקלב: זה מודל שכל כך בריא לעשות אותו.

אורלי לוי אבקסיס: חפיפה, חפיפה, עד שעוברת האחריות לגבי המסגרות שיהיו.

אורלי לוי אבקסיס: כמה זמן ייקח לכם לבדוק את זה?

אורי מקלב: יושבת-הראש ישבה בראש ועדת החינוך וועדת העבודה והרווחה ודנו בקביעת שכר לימוד בגני ילדים ובמעונות ובצהרונים.

אורלי לוי אבקסיס: השאלה היא שלא ייווצר ואקום, שלא יישארו ימים, אולי אפילו חודשים אם יהיו ערעורים לבתי משפט, שבהם לא תהיה לא את המסגרת שהיתה קודמת ולא את המסגרת שאנחנו רוצים לכוון אליה שהיא טובה והיא אולי אפילו יותר מקיפה.

אורלי לוי אבקסיס: אבל שתהיה תכנית ב', רשת ביטחון, ושהמעבר יהיה מעבר הדרגתי ואמיתי תוך כדי תשומת לב שהמצב לא ילך ויורע – זאת השאלה.

אורי מקלב: תסתכלו מה קרה בתמ"ת.

אורי מקלב: כמה שמשרד החינוך הוא באמת משרד מקצועי, אבל תראו כמה אנחנו דנו בתמ"ת כשאנחנו קבענו את דירוג שכר הלימוד של הילדים.

אורי מקלב: התמ"ת - הבטיחו להם על-ידי חברות מיקור חוץ.

אורי מקלב: מה הם לא השקיעו כדי שזה יהיה, עם תחילת שנת הלימודים כולם יקבלו את הדירוג בשכר הלימוד.

אורי מקלב: אנחנו דנו כאן במצב שאחרי 180 יום עוד לא היה, אחרי פסח עוד לא היה דירוג, ולא עזר שום דבר.

אורי מקלב: מה עשו ההורים?

אורלי לוי אבקסיס: לכן, אנחנו פונים לחינוך ושואלים כמה זמן.

אורי מקלב: שאלנו אותם וזה כמעט היה ועדת חקירה.

אורי מקלב: למה לא התחלתם עם פיילוט?

אורי מקלב: איך הולכים על דבר כזה מבלי שעושים פיילוט קודם?

אורי מקלב: אתם הולכים על דבר רחוק מידיי.

קריאה: שכנעת אותם, הם ימצאו פתרון.

מיכל כהן: לא אמרנו שנמצא פתרון, אמרנו שנבדוק את מה שאתה אומר כי זה נשמע מאוד הגיוני.

מיכל כהן: אבל אנחנו צריכים לבדוק את זה יחד עם התמ"ת.

אורלי לוי אבקסיס: בטח, אי-אפשר בלי התמ"ת כי היום התמ"ת נותן את המסגרות 1 עד 3.

מיכל כהן: נבדוק את הסוגיה הזאת.

מיכל כהן: יכול להיות שאנחנו יכולים לומר יינתן, אבל צריכה להיות פה הסכמה של התמ"ת ולראות שהוא מצליח גם לעשות את התהליך.

מיכל כהן: יכול להיות, יכול להיות, אני לא יודעת להתחייב על זה.

מיכל כהן: צריכים לבדוק את זה.

מיכל כהן: יש עוד גורם שהוא בתמונה והוא האוצר.

מיכל כהן: נבדוק את האפשרות של הפעלה באותם 9,000 - - -

אורלי לוי אבקסיס: זה גם הרבה יותר הגיוני, כי יכול להיות שאנחנו מתכננים לאחרי החגים והמציאות תאיר משהו אחר.

אורלי לוי אבקסיס: זה סידור, זה הכנת תכנית שמי שהיה לו שלא ייגרע ממנו, והמסגרות הקיימות שנותנות היום פתרונות ימשיכו לתת את הפתרון עד שמישהו אחר ייכנס לנעליים שלהן.

אורי מקלב: או שמי שיסכים.

אורי מקלב: מי שהיה בעבר והוא רוצה עכשיו להסכים למסגרת ההעשרה גם נקבל אותו.

אורי מקלב: אבל, מי שירצה להמשיך - - - .

אורי מקלב: מי שירצה יכול לעבור.

אורלי לוי אבקסיס: כמה זמן ייקח למשרד החינוך לבדוק את זה?

חיים הלפרין: חבר הכנסת מקלב, האם הפעלה באמצעות רשות מקומית פותרת את הבעיה מנקודת מבטך של מפעילי הצהרונים?

אורי מקלב: איפה שהיה.

אורי מקלב: איפה שהיה רשות מקומית יכול לפתור, איפה שלא היה – אני גם לא יודע.

אורי מקלב: גם רשות מקומית היא לא מיומנת בעניין הזה.

אורלי לוי אבקסיס: רשות מקומית פותרת לנו נתח מסוים.

אורלי לוי אבקסיס: כמה זמן ייקח לכם לבדוק את זה, לדעתך?

חיים הלפרין: אנחנו מעריכים ששבוע, שבועיים.

מיכל כהן: שבועיים.

אורלי לוי אבקסיס: שבועיים.

אורלי לוי אבקסיס: אנחנו נחכה פה לתשובות בתוך שבועיים?

אורלי לוי אבקסיס: תודה רבה.

שרי שילון: לא עוצרים את התהליך.

קריאה: אנחנו לא מתכוונים לעצור את התהליך.

אורלי לוי אבקסיס: לא, לא.

אורלי לוי אבקסיס: אם אנחנו נעצור אנחנו נעכב עוד יותר.

אורלי לוי אבקסיס: אנחנו עובדים בסנכרון, תוך כדי.

אורלי לוי אבקסיס: אנחנו לא רוצים ואקום, זה מה שאנחנו לא רוצים.

אורלי לוי אבקסיס: אנחנו באנו פה לשתף פעולה.

אורלי לוי אבקסיס: קחו את הוועדה הזאת כמנוף של האינטרסים גם של ההורים וגם של המשרד שלכם, וכמובן בראש ובראשונה של הילדים.

אורלי לוי אבקסיס: דורית חזן, יושבת-ראש ארגון גננות ומחנכות.

דורית חזן: שלום.

דורית חזן: אני רוצה להתייחס קודם כל לדברים שאמר חבר הכנסת אורי מקלב ולשפר אפילו את ההצעה שלו כשהוא אמר שצריך להיות איזשהו סנכרון.

דורית חזן: כיום מסגרות שעובדות, אם הן עובדות טוב אז אולי כדאי אפילו לנסות לראות איך אנחנו משפרים.

דורית חזן: ולמה אני מתכוונת?

דורית חזן: כשיש תיאום בין צוות הבוקר לצוות הצהריים שזה דבר מאוד חשוב לטובתו של הילד, שהצוות ייכנס בשעה 13:00 כדי שהילד יקבל את התזונה של שעת הצהריים ויהיה סנכרון בין הצוות של הבוקר לבין הצוות השני, ולא בשעה 14:30 כשהוא מקבל היום, כי הצוותים נכנסים רק בשעה 14:00 לגנים, ואנחנו פוגעים בילד.

דורית חזן: הוועדה הזאת מתקיימת למען זכויות הילד.

דורית חזן: אני כגננת שנמצאת בתוך הגן - - -

אורלי לוי אבקסיס: אבל נאמר לנו שמי שירצה להמשיך, כלומר אותו הצוות ימשיך גם בשעות שלאחר מכן.

דורית חזן: מדובר על גננות שיסכימו להמשיך לעבוד ולקבל שכר נוסף מקבלן כשאני לא בטוחה שכל גננת תסכים לעשות את זה.

דורית חזן: אני בעצמי עשיתי את זה.

דורית חזן: זה לא משתלם.

אורלי לוי אבקסיס: למה?

אורלי לוי אבקסיס: תיאומי מס?

דורית חזן: גם תיאומי מס.

דורית חזן: חוץ מזה, מבחינה בריאותית.

דורית חזן: המקצוע שלנו הוא מקצוע ורבאלי וזה לעבוד מול הילדים עד השעה 16:00.

דורית חזן: זה מקצוע מאוד קשה ומתיש.

דורית חזן: אנחנו רוצות להגיע עם כוחות מחודשים.

מיכל כהן: המורים יכולים עד 16:00?

מה יפית: אף גננת לא תתבקש ולא תתחייב לעבוד עד 16:00.

מה יפית: שנית, הצוותים שייכנסו, בצהריים ייכנסו מהשעה 13:30, כך שתהיה חצי שעה חפיפה וגם היערכות לארוחת הצהריים.

דורית חזן: אני יודעת שהיום שבחלק מהמקומות נכנסים ב-13:30.

מה יפית: היום אין צהרונים.

מה יפית: היום הצהרונים הם צהרונים הם פרטיים, וכדי להקל על המעבר לארוחת הצהריים אנחנו אפשרנו איזושהי חפיפה מסוימת.

מה יפית: אבל בשנה הבאה זה יהיה מאורגן.

דורית חזן: אני נמצאת בשטח ולכן אני יודעת מה קורה.

דורית חזן: היום במסגרת מיל"ת אצלי בגן נכנס הצוות בשעה 13:30, אבל מתן הארוחה נעשה רק אחרי השעה 14:00.

דורית חזן: במסגרות אחרות זה גם קורה.

דורית חזן: מערכת הבריאות נתנה איזשהו חוזר שילד צריך לאכול את מנת הצהריים שלו בין השעה 12:15 ל-13:00 וזה לא מתקבל היום.

דורית חזן: אני יכולה לתת דוגמאות מתוך הגן.

דורית חזן: ילדים מגיעים למצב כזה שהם נרדמים על הצלחת ולא מצליחים לאכול.

אורלי לוי אבקסיס: האמת היא שאם אתה סוחב אותם עד השעה 14:00 הם באמת רעבים.

אורלי לוי אבקסיס: אם ההמלצה של משרד הבריאות היא שהילד יאכל עד השעה 13:00, האם אנחנו לא עוברים על ההמלצה של משרד הבריאות או אפשר לראות בתוך המערכת הקיימת איך אנחנו בתוך ההשתכללות לצהרונים מסובסדים ב-1 עד 3 בצורה מלאה מבטיחים את הנושא הזה שלא יהיה גם בהתנגשות עם הוראות של משרדים שונים אם הם החליטו שזה עד 13:00?

אורלי לוי אבקסיס: אני בטוחה שלמשרד הבריאות יש היגיון מסוים או דברים שתומכים באותה הוראה.

אורי מקלב: יש פה גננת שיש לה ניסיון אישי.

אורי מקלב: מי כמו הגננות יודעות שהם לא מחזיקים מעמד.

אורי מקלב: היא אומרת: נרדמים על הצלחת.

אורי מקלב: המזנון כאן בכנסת נפתח בשעה 12:00 לארוחת הצהריים, וכבר אז יש תור.

אורי מקלב: אני שואל: בשעה 12:00 ארוחת צהריים?

אורי מקלב: יש כן אנשים.

אורלי לוי אבקסיס: אם אין לילדים שלי ארוחה על השולחן בשעה 12:30 כשהם בחופשה אז זה לא נעים.

דורית חזן: אני יכולה לתת דוגמאות מתוך הגן.

דורית חזן: המשך היום עד השעה 14:30 כשהילד מתחיל לאכול בין השעה 14:00 ל-14:30 יוצר בעיה.

דורית חזן: אצלי בגן שני ילדים אושפזו בגלל בעיות של תזונה.

דורית חזן: יש שם כל כך הרבה בעיות עם התכנית של החלת אופק חדש.

דורית חזן: יש הורים שמעדיפים להוציא את הילדים בשעה 13:00 ולענות על הצורך הבסיסי של ארוחה ולינה, צורך שאין לנו אפשרות לעשות בגנים.

דורית חזן: הארגון הזה הוקם כצורך לתת מענה קודם כל לילדים.

דורית חזן: כגננות, כנשים, אנחנו מרגישות שאם אנחנו לא עונות על הצורך הבסיסי - - -

אורלי לוי אבקסיס: אני מאמינה שגם הרבה אימהות גם לא יסכימו לגבי השינה בצהריים ש"דופקת" את הערבים ואחר כך את סדר-היום בכלל.

אורלי לוי אבקסיס: אבל לגבי הארוחה אני מסכימה לגמרי.

אורלי לוי אבקסיס: אנחנו מדברים מ-3 עד 9.

דורית חזן: אורלי, אני מדברת על גיל 3 בעיקר.

דורית חזן: שנה הבאה גיל 3 נכנסים.

אורלי לוי אבקסיס: לגבי הטענה הקודמת שהעלית, מסתבר ממנהלת הוועדה שהגיעו אלינו המון פניות בנוגע לתזונה ובאיזה שעה ועל משיכת הזמן.

אורלי לוי אבקסיס: כאשר ילד רעב והוא מחכה גם הרבה זמן אז גם עניין השינה משתבש.

אורלי לוי אבקסיס: ובכלל, או שהוא עייף או שהוא חצי מעולף או שאני לא יודעת מה.

מיכל כהן: אני חושבת שהתבלבלת בין המאבק שאת מובילה לאופק חדש לבין הצהרונים.

מיכל כהן: אני רוצה עכשיו כן להגיב.

מיכל כהן: הגברת מובילה את המאבק נגד אופק חדש שכבר מיושם בכל מערכת החינוך.

אורלי לוי אבקסיס: זה לא רלוונטי מבחינתי.

אורלי לוי אבקסיס: בואי נתמקד בארוחת הצהרים.

מיכל כהן: לגבי ארוחת הצהריים – אנחנו ערוכים.

מיכל כהן: קודם כל, לא המצאנו את זה היום.

מיכל כהן: ילדים נשארים, יש את זמן החפיפה.

מיכל כהן: מתארגנים בשעה 13:30, נכנס צוות הצהרון.

מיכל כהן: יש את החפיפה שאומרת סימה.

אורלי לוי אבקסיס: מתי הארוחה?

מיכל כהן: בשעה 14:00 הארוחה.

אורלי לוי אבקסיס: מהי המלצת משרד הבריאות?

מיכל כהן: במהלך יום הלימודים בעקבות ההארכה של יום הלימודים יש את ארוחת הבוקר ויש את מזנון הטעימות לאורך היום שנתן מענה.

אורלי לוי אבקסיס: תקשיבי לי טוב טוב, הבנות שלי באופק חדש.

אורלי לוי אבקסיס: אין שום מזנון טעימות חוץ ממזנון הטעימות שאני שולחת להם באופן פרטי.

אורלי לוי אבקסיס: אם משרד הבריאות מבקש שהארוחה תוגש עד שעה מסוימת למה לא עומדים בזה?

מה יפית: אנחנו עובדים בשיתוף פעולה עם משרד הבריאות.

אורלי לוי אבקסיס: האם משרד הבריאות יודע ש- - - ?

מיכל כהן: בוודאי.

אורלי לוי אבקסיס: למה הוא נותן לכם אישור לעבור על ההוראות שלו?

מה יפית: כי משרד הבריאות יודע שאנחנו לא מרעיבים את הילדים בין 8:00 ל-14:00.

מה יפית: בין לבין יש להם ארוחות.

מה יפית: יש שתי מתכונות של ארוחות.

מה יפית: יש מזנון שנפתח בבוקר עד השעה 10:30 לערך, ומזנון שנפתח ב-12:00 עד השעה 13:00.

דורית חזן: אני נמצאת בגן, אני גננת בפועל וזה לא קורה.

מה יפית: דורית, אם את גננת בפועל את היית צריכה להיענות לצרכי הילדים שלך ולמצוא את הדרכים איך לתת להם מענה.

אורלי לוי אבקסיס: אני הורה, יש לי שלושה ילדים גם בצהרונים שאני משלמת עליהם באופן פרטי.

אורלי לוי אבקסיס: אין להם מזנון, אני שולחת להם בתיק חטיפים.

אורלי לוי אבקסיס: גם פרי יכול להיחשב לחטיף בריאות.

מה יפית: גם אנחנו חושבים.

מה יפית: מתכונת אחת זה שני המזנונים.

מה יפית: כשאני אומרת "מזנון" אני מתכוונת לשולחן פתוח שבו הילדים יכולים לאכול לא על-פי שעות, על-פי זמנים קבועים, אלא על-פי יכולת הילדים.

אורלי לוי אבקסיס: זה גם יכול להיות לחם עם ריבה או עם ממרח שוקולד.

שלמה ברילנר: מי ישלם את זה?

קריאות: מה זה "מי ישלם"?

קריאות: ההורים.

קריאות: ההורים מביאים.

איטה עטייא: אתה מקבל תקצוב עבור הצהרון.

איטה עטייא: מה זה "מי ישלם"?

מיכל כהן: אנחנו מפעילים היום את זה כך בכל מדינת ישראל.

מיכל כהן: מה הפליאה המאוד גדולה?

אורלי לוי אבקסיס: כמה פעמים ביקרתם בגנים כדי לראות שזה עובד?

מיכל כהן: אנחנו מבקרים כל היום.

מיכל כהן: זו המפקחת האחראית.

אורלי לוי אבקסיס: העניין שמוזר לי הוא שמשרד החינוך הוא היחידי שאומר שזה קיים.

מיכל כהן: למה?

מיכל כהן: כי פה נאמרים דברים אחרים ואז זה מייצג?

אורלי לוי אבקסיס: תסלחי לי, אני אימא לשלושה ילדים קטנים שנמצאים במסגרות עד אחר-הצהרים.

אורלי לוי אבקסיס: צריך לעשות הפרדה בין הגנים לבין בית-הספר.

אורלי לוי אבקסיס: לילד בבית-ספר יש את הפסקת עשר שבמהלכה הוא אוכל את הכריך שהוא הביא מהבית והוא יכול לסחוב עד השעה 14:00.

אורלי לוי אבקסיס: לסחוב ילד בגן עד השעה 14:00 זה איזשהו סוג של התעללות, לדעתי.

אורלי לוי אבקסיס: הגננת באמצע פעילות, באמצע ריכוז, באמצע יצירה כזאת או אחרת תתחיל לתת להם ללכת למזנון חופשי?

אורלי לוי אבקסיס: זה לא קורה, זה לא מתקיים.

אורלי לוי אבקסיס: לגבי הגנים – תבדקו את האופציה איך דואגים לכך שההזנה תהיה בהתאם להנחיות משרד הבריאות.

מיכל כהן: אתם מדברים על מציאות שהיא ברורה לכם כשאתם מתארים אותה.

מיכל כהן: סליחה, אנחנו מנהלים את הגנים במדינת ישראל, וזו המפקחת האחראית על כל הגנים.

אורלי לוי אבקסיס: הילד מחכה עד השעה 14:15 לארוחת צהריים?

מיכל כהן: אתם מעלים פה סוגיות שהן מזמן פתורות, ויש מערך שלם של הנחיות והגננות פועלות.

אורלי לוי אבקסיס: מה קורה אצלכם בגנים?

קריאות: זה לא כך, אין מזנון.

אורלי לוי אבקסיס: אין מזנון.

אורלי לוי אבקסיס: אצל השנייה יש.

אורלי לוי אבקסיס: אה, מזנון מהבית.

אורלי לוי אבקסיס: במעונות של התמ"ת מקבלים ב-12:00 – 13:00 ארוחה.

אורלי לוי אבקסיס: למה שיהיו הבדלים?

מה יפית: כי זו מערכת אחרת.

אורלי לוי אבקסיס: אבל ההוראה של משרד הבריאות אומרת שעד השעה 13:00 הילד אמור לאכול צהריים.

אורלי לוי אבקסיס: למה התמ"ת יכול להבטיח את זה במסגרות שלו?

אורלי לוי אבקסיס: תבדקו את הנושא הזה.

דורית חזן: אנחנו לא מבקשות לצאת יותר מוקדם, אנחנו מבקשות לעשות את התיאום.

דורית חזן: חשוב מאוד לסנכרן ולתאם בין צוות היום לצוות הצהריים.

אורלי לוי אבקסיס: אמרו שיהיה תיאום.

אורלי לוי אבקסיס: אני חושבת שחצי שעה של חפיפה זה בסדר גמור.

אורלי לוי אבקסיס: לא צריך להשתגע שם עם יותר מידיי צוות.

דורית חזן: לא צריך יותר מידיי צוות, אבל זה יפנה לנו את הזמן לעשות עבודות ניהוליות באמת כמנהלות גן.

מה יפית: מה זה רלוונטי לדיון הזה?

אורלי לוי אבקסיס: צריך לבדוק את הדברים האלה.

מה יפית: בתחילת השנה שעברה, לפני החלת אופק חדש, כל הגננות קיבלו הנחיות לגבי הארוחות בגני הילדים.

מה יפית: ניתנו שתי אפשרויות.

מה יפית: אפשרות אחת, כפי שאמרתי קודם, היא מזנון.

מה יפית: זה לא שמגיע קייטרינג לגן אלא פותחים ומאפשרים לילדים לאכול על-פי לוח הזמנים שלהם.

מה יפית: האפשרות השנייה היא שלוש ארוחות בתיאום עם משרד הבריאות, ארוחות קטנות.

אורלי לוי אבקסיס: תבדקו רק שזה מיושם.

דורית חזן: האם ההורים מביאים או שהגננת מביאה?

מה יפית: יש מקומות שההורים מביאים, יש מקומות שהצוות - - -

אורלי לוי אבקסיס: אי-אפשר למשוך את הילד עד השעה 14:00 – 14:30 בלי ארוחת צהריים.

חיים הלפרין: אומרים לכם לא מושכים את הילד.

אורלי לוי אבקסיס: אומרים לכם שחלק מההורים פה - - -

מיכל כהן: נבדוק מה קורה בגנים שלהם.

אורלי לוי אבקסיס: למעלה מ-50% אומרים לכם שזה לא מתקיים, ואתם אומרים: לא, זה מתקיים.

מה יפית: אני מצפה - אם יש ילד שהוא רעב אז אני חושבת שמחובתה של הגננת - - -

אורלי לוי אבקסיס: לא כל הילדים יודעים לבוא ולהגיד: אנחנו רעבים – בואו נשים את זה על השולחן.

אורלי לוי אבקסיס: יש ילד שפתאום מתחיל להתהפך טיפה.

אורלי לוי אבקסיס: כל אחד והתגובות שלו.

אורלי לוי אבקסיס: לכן, זה כן צריך להיות זמין, וכן צריך להנגיש את זה לילד, להציע לו.

אורלי לוי אבקסיס: אני חושבת שילד לא יכול להיות מרוכז כשהוא רעב.

אורלי לוי אבקסיס: זה הופך להיות גם יותר בלגאן, חוסר שקט.

אורלי לוי אבקסיס: תבדקו מה קורה לגבי הנושאים האלה.

אורלי לוי אבקסיס: אני יודעת שזה קורה בתמ"ת, וזה קורה בשעות נורמאליות ואפילו ארוחות טובות כי יש שם את התזונה שבודקת מה נכנס ומה לא נכנס בפנים.

אורלי לוי אבקסיס: יש איזושהי מסגרת.

אורלי לוי אבקסיס: אני לא יודעת אם זה בכל התמ"ת, אבל אני יודעת שלפחות בחלק מהמסגרות.

איטה עטייא: הכול, זה בסדר.

אורלי לוי אבקסיס: נציג השלטון המקומי, בבקשה.

זיו בר: קודם כל, אנחנו מברכים על הדיון כי אנחנו לומדים פה על הרבה נקודות.

זיו בר: צריך להבין, עד היום הרשויות המקומיות הן הגורם העיקרי של ההפעלה.

זיו בר: זה הוביל למצב שמעט מאוד ילדים קיבלו שירותים.

זיו בר: אנחנו גם יודעים שהיתה שונות בפיקוח במחירים של ההורים ובסטנדרטים.

זיו בר: לכן, אנחנו מברכים על המהלך הזה וגם חברים בוועדת ההיגוי.

זיו בר: ישנן כמה דרישות עליהן דיברנו בפעם שעברה ואני אסקור אותן בקצרה.

זיו בר: נציג האוצר חסר פה.

זיו בר: הכניסה לאשכול 4 היא חשובה.

זיו בר: את בעצמך ציינת שיש מקורות תקציביים אחרים שמהם ניתן להביא את התקציב.

זיו בר: לא צריך לוותר בנקודה הזאת.

זיו בר: נושא כוח-האדם – אנחנו בשיח מול משרד החינוך כי לא יכול להיות שבגילאים כל כך צעירים נסתפק בגננת וסייעת.

זיו בר: הנושא הזה עלה ואנחנו יודעים שנעשים ניסיונות.

אורלי לוי אבקסיס: זה לא לפי מספר ילדים?

זיו בר: לא.

אורלי לוי אבקסיס: גננת וסייעת לצהרון גם אם יש 35 ילדים בפנים?

קריאות: כן.

זיו בר: גם בגיל 3.

אורלי לוי אבקסיס: תסלחי לי, אם זה משרד החינוך אז תמ"ת כבר עולה בקריטריונים על משרד החינוך?

איטה עטייא: ובצהרונים אצלנו אנחנו מגדירים מבוגר ל-15 ילדים.

אורלי לוי אבקסיס: אז למה התעקשתם על 1 ל-7?

איטה עטייא: את מדברת על המעונות.

איטה עטייא: זה גילאים אחרים, זה סרט אחר – ילדים קטנים.

איטה עטייא: צהרונים זה מגיל 3 ואילך.

איטה עטייא: בקרב ילדים קטנים יש יותר צוות מטבע הדברים.

זיו בר: זה שני מבוגרים גילאי 3 כשחלקם לא גמולים.

זיו בר: אנחנו יודעים שצריך להרחיב את כוח-האדם.

זיו בר: עלתה פה נקודה על מדדי שטראוס.

זיו בר: כשאת דיברת על האשכולות - אוכלוסיות חלשות גם בערים יותר חזקות.

זיו בר: זו נקודה שאנחנו דיברנו עליה מול משרד החינוך ומול האוצר שצריך לתת פתרון.

זיו בר: יש ערים שהן נחשבות חזקות ויש שם שכונות מאוד מאוד קשות.

זיו בר: אנחנו שמחים לראות פה כי אנחנו ידענו שתינתן אפשרות לרשויות לגשת באשכולות 4 עד 10.

זיו בר: העובדה שזה גם באשכולות 1 עד 3 בהתאם ליישוב.

זיו בר: אנחנו נהיה שותפים איך עושים את זה נכון ושזה יגיע לרשויות.

זיו בר: אנחנו מצטרפים לקריאה לבחון בחיוב את קיום מסגרות שעד עכשיו עבדו כמו שצריך.

זיו בר: אנחנו יודעים שזה באחוזים קטנים, אבל יש לשמור על זה ולהתקדם בכל המהלך הזה עם כל האוכלוסיות החדשות.

אורלי לוי אבקסיס: מי עוד רצה לדבר?

דוד שלומי: דוד שלומי, החברה למתנ"סים.

אורלי לוי אבקסיס: האם אתם ערוכים להפעלה.

דוד שלומי: אנחנו נערכים.

דוד שלומי: האמת היא שאנחנו לומדים את המכרז.

דוד שלומי: זה מכרז מאוד מאוד מורכב.

אורלי לוי אבקסיס: אתם כנראה תצטרכו להפעיל.

דוד שלומי: אם נזכה במכרז.

דוד שלומי: אנחנו מתכוונים לגשת למכרז הזה.

דוד שלומי: אני מבקש לבחון את נושא ההכשרה המקצועית.

דוד שלומי: יש 30 עד 60 שעות בשנה הראשונה.

דוד שלומי: שמענו שגננות לא תמיד תהיינה מוכנות.

דוד שלומי: נצטרך לקחת אנשים שהם לא אנשי מקצוע.

דוד שלומי: אנחנו רואים את זה גם בצהרונים היום.

דוד שלומי: קשה מאוד למצוא נשים שבאות לשלוש-ארבע שעות לעבודה באמצע היום.

דוד שלומי: זה שעות מאוד קשות, זה חצאי משרה.

דוד שלומי: זו הכנסה יחסית נמוכה ממסגרת אחרת.

דוד שלומי: מאוד מאוד קשה למצוא.

דוד שלומי: אנחנו מדברים פה על היקפים מאוד מאוד גדולים של אנשי מקצוע שנצטרך לקלוט.

דוד שלומי: אני חושב שאם הולכים על דבר כזה צריך לתת דגש גם על נושא ההכשרה המקצועית תוך כדי.

דוד שלומי: 30 – 60 שעות בשנה הראשונה – להערכתי, יהיה מאוד קשה לעמוד ברף ציפיות כזה גבוה לשעות הקשות האלה.

אורלי לוי אבקסיס: מה גם שאתה אומר שזה רבע או שליש משרה.

דוד שלומי: כן.

דוד שלומי: אנחנו יודעים, אנחנו ערים לזה.

דוד שלומי: זה לא פשוט.

דוד שלומי: אני מבין שזה נתקע בגלל בעיית תקציב, לא בגלל שהמשרד לא רצה.

דוד שלומי: אנחנו עשינו עכשיו מודל יחד עם סימה להכשרת מובילות לצהרונים, קורס של 120 שעות יחד עם מרכז השלטון המקומי.

דוד שלומי: יש לנו צהרונים שלנו.

דוד שלומי: אנחנו מפעילים היום זה כאלף צהרונים.

אורלי לוי אבקסיס: זוכה אחד במכרז כבר יש לנו.

דוד שלומי: אני עוד לא יודע.

חיים הלפרין: יש גם רכיב של מחיר.

דוד שלומי: כן, יש כל מיני תעריפים.

דוד שלומי: עזבו רגע את השאלה מי יזכה.

דוד שלומי: אני חושב שכאשר אומרים: רוצים לקחת סטודנטים או אנשים שהם לא מקצועיים, צריך גם לדאוג לתקציב נאות ומכובד עבור ההכשרה שלהם.

אורלי לוי אבקסיס: יקבל את זה חזרה.

דוד שלומי: לא, לא ב-120 שעות.

דוד שלומי: מדובר על 30 עד 60 שעות בשנה הראשונה, תו לא.

דוד שלומי: זה מה שאני הבנתי.

דוד שלומי: יש פה מצב שאני מבקש שאם כבר הולכים לתקציבים כאלה גדולים ומדברים על תכנית כזאת גדולה, נא לדאוג לגבי האנשים הלא מקצועיים שאותם בדרך כלל נקלוט כי אנחנו כבר רואים שלגננות יהיה קשה.

דוד שלומי: צריך לדאוג להם למערכת הכשרה מקצועית, מסודרת, ולהפוך אותם למקצועיים בעתיד כי בסופו של דבר מדובר בילדים בשעות הקשות של היום.

דוד שלומי: זו הבקשה.

דוד שלומי: אני מבין שזה תקוע באוצר.

אורלי לוי אבקסיס: הוא מעלה טענה שיש בה היגיון.

אורלי לוי אבקסיס: האם לקחתם את הנושא לתשומת ליבכם?

קריאות: אנחנו שומעים אותה הרבה זמן.

קריאות: אנחנו מסכימים, אבל אנחנו נבדוק.

שלמה ברילנר: קודם כל, נאמר קודם שמנהלי בתי-הספר והגנים חייבים להפעיל את הצהרון.

שלמה ברילנר: זאת אומרת, זו לא אפשרות לבחירה.

שלמה ברילנר: השאלה היא האם זה הגיוני להגיד לבן-אדם להפעיל משהו שהוא מקבל רק 55% ואת השאר הוא צריך לשלם מכיסו הפרטי.

שלמה ברילנר: זו שאלה מאוד אמיתית.

שלמה ברילנר: המדינה באה בטרכטנברג לעזור ועכשיו מתברר ששמים פה הרבה הרבה מוקשים.

שלמה ברילנר: בעצם באים לבעלויות ואומרים להן: בשעה 13:00 בצהריים תעשו מזנון טעימות, ואחרי זה תחייבו אותם לשלם את ההפרשים.

שלמה ברילנר: השאלה היא האם זה הגיוני.

שלמה ברילנר: גברתי היושבת-ראש, משרד החינוך שלח מכתב לשלוח ההורים שבו משרד החינוך כותב להורים - במוכר שאינו רשמי אני מדבר – כלל התלמידים מכיתות אלו זכאים להשתתף בתכנית ללא תשלום.

שלמה ברילנר: זאת אומרת, אומרים לנו להודיע להורים שזה ללא תשלום.

שלמה ברילנר: בכל אופן, משרד החינוך או שזה טעות סופר.

שלמה ברילנר: במכתב שהמפקח שלח למוסד לשלוח להורים כתוב שזה ללא תשלום.

שלמה ברילנר: פירושו של דבר, כשאחרי זה כאשר נבוא לגבות מההורים את הכסף מישהו גידו לי: גנב.

שלמה ברילנר: אתה אומר לי להביא כסף?

שלמה ברילנר: אתה שלחת לי מכתב שמשרד החינוך שילם את זה מלא.

שלמה ברילנר: אנחנו ניצלב פה משני הצדדים ומשרד החינוך רק בודק את זה.

חיים הלפרין: לא ראינו את המכתב.

שלמה ברילנר: המכתב הזה נוסח על-ידי - - - אמרה לי בפעם הקודמת, מכתב שהיא ניסחה אותו.

שלמה ברילנר: מנהל בית-הספר חותם, נוסח על-ידי משרד החינוך.

שלמה ברילנר: היא אומרת שהיא ניסחה את זה.

מיכל כהן: זה שלי, זה מכתב שלי.

מיכל כהן: אני כבר הסברתי לך ונתתי לך את התשובה בפעם הקודמת שהמכתב הזה נשלח למפקחים על מוסדות החינוך והוא היה אמור להישלח לרשתות.

מיכל כהן: אני לא יודעת איך הוא הגיע אליך, שלחו לך את זה בטעות.

מיכל כהן: האם אתה רוצה לחזור על הטעות?

מיכל כהן: אמרתי לך שזה טעות ואני אוציא לזה הבהרה.

אורי מקלב: דהיינו, זה לא חל על המוכר שאינו רשמי ועל הבעלות - - -

חיים הלפרין: על הרשתות זה חל.

חיים הלפרין: ה-100% מימון הרשתות - - -

שלמה ברילנר: אבל זה עדיין לא עונה למה המנהל חייב להפעיל את זה אם לא נותנים מימון.

אורלי לוי אבקסיס: שמעתי, תודה.

אורלי לוי אבקסיס: יש פה שאלה שהיא הגיונית.

אורלי לוי אבקסיס: הוא אומר שזה בכלל לא נתון לשיקול הדעת של המוסד אם להפעיל או לא להפעיל.

אורלי לוי אבקסיס: הם מחויבים.

אורלי לוי אבקסיס: בסופו של דבר, במה אתם מחייבים אותם?

אורלי לוי אבקסיס: לשלם בין 45% ל-35% מהכיס הפרטי שלהם על משהו שיכול להיות שהם בכלל לא היו רוצים להיכנס אליו.

חיים הלפרין: מוסדות פטור ומוסדות מוכרים שאינם רשמיים, המחויבות שלהם היא לא כמו המחויבות של מוסד רשמי שהמשרד יכול להגיד לו: אדוני המנהל, אתה חייב לעשות כך וכך.

אורלי לוי אבקסיס: אבל אומרים לו: אתה חייב.

חיים הלפרין: לא.

חיים הלפרין: במקרה הזה לא אמרו לו: אתה חייב.

חיים הלפרין: הרשתות שזכאיות ל-100% מימון אפשר לחייב באמצעות הרשת את המנהל לעשות את זה.

אורלי לוי אבקסיס: אתה אומר: אי-אפשר לחייב את מי שמוכר שאינו רשמי.

חיים הלפרין: נכון.

אורי מקלב: גברתי, מה התוצאה?

אורי מקלב: כל הילדים האלה שבמוכר שאינו רשמי, מסגרות פרטיות, לא יהיה להם צהרון.

אורי מקלב: למשל, משרד החינוך בהחלטה הזאת כשמגיעה החלטה עקיפה, אתם מפלים בין ילד שלומד במוכר לבין ילד שילמד במוכר ש- - -

שלמה ברילנר: חבר הכנסת מקלב, מאוד חשוב שלנשים של החרדים תהיה עבודה.

שלמה ברילנר: זה נורא חשוב למדינה.

שלמה ברילנר: חוזרים על זה כל הזמן – שתהיה עבודה.

אורי מקלב: מוכר שאינו רשמי זה לאו דווקא מוסדות לחרדים.

אורלי לוי אבקסיס: מאחר ויושב-ראש ועדת הכספים אמר שזה לא מטריד אותו יש לי תחושה שחבר הכנסת מקלב צדק כשהוא אמר:

אורלי לוי אבקסיס: אם זה לא מטריד אותו סימן שישנו איזשהו פתרון ואנחנו לא יודעים.

אורלי לוי אבקסיס: נברר את זה.

אורי מקלב: או שהוא דיבר בציניות.

אורי מקלב: היה מלך שגזר גזירות על הציבור.

אורי מקלב: היועצים שלו הסתובבו ברחובות השוק ואמרו שהציבור ממורמר ושהוא מאוד אלים.

אורי מקלב: הוא אפילו שובר חלונות של בנקים – דברים שלא היו אף פעם.

אורי מקלב: הציבור היה רגוע.

אורי מקלב: הוא אמר: עוד גזירה ועוד גזירה.

אורי מקלב: יום אחד הוא שאל את היועצים שיוצאים לשוק מה הם אומרים עכשיו הם אמרו: הם כבר צוחקים, שמחים.

אורי מקלב: הם לא דואגים.

אורי מקלב: אמר המלך: עכשיו אני מתחיל לדאוג.

אורי מקלב: כשהרב גפני אומר: אני לא מודאג, אני מתחיל לדאוג.

אורי מקלב: זה כבר סימן שאין כבר מה לעשות.

אורי מקלב: הוא לא חושש, הוא כבר לא נלחם.

אורי מקלב: הוא כבר מיואש.

אורי מקלב: אם אתה אומר שאתה לא יכול לחייב אותו ואתה רק נותן לו מימון של 55% או 75% הפירוש הוא שהוא לא יפעיל את זה.

אורי מקלב: אם הוא לא יפעיל אותם ילדים לא יקבלו את הצהרון הזה.

אורי מקלב: אמרנו שמי שבוחר את החינוך של המוכר שאינו רשמי שישלם.

אורי מקלב: שר החינוך אומר לעיני כל ישראל: כל הילדים שווים.

אורי מקלב: אני לא רואה סיבה להפלות בין ילדים שההורים שלו מרוויחים יותר.

אורי מקלב: אני רוצה לתת בצהרון לכולם בלי מבחן הכנסה.

אורי מקלב: אז למה הילד הזה שלומד במוכר שאינו רשמי או בבעלויות הפרטיות בגנים לא יוכל לקבל את אותו צהריים?

אורי מקלב: זו אפליה מובנית בעניין.

אורי מקלב: אם יש לכם בעיה תקציבית אז תגידו שיש לכם בעיה תקציבית ואתם מנסים לחסוך.

אורי מקלב: הורדתם את ירושלים בגלל הבעיה התקציבית, לא החלתם את זה על 4 ו – 7 – בסדר.

אורי מקלב: אבל ב-1 עד 3 תנו את זה מושלם.

מיכל כהן: החלטת הממשלה היתה לפי בתי-הספר מתוקצבים ובהתאם אנחנו פועלים.

אורי מקלב: החלטת הממשלה היתה גם על ירושלים.

אורי מקלב: לא ביצעתם על ירושלים.

שלמה ברילנר: אי-אפשר להחזיק את החבל בשני הצדדים.

אורלי לוי אבקסיס: חבר הכנסת מקלב המשיך את הדברים ואף חידד אותם.

אורלי לוי אבקסיס: השאלות נשאלו, הבנו את תשובת משרד החינוך.

אורלי לוי אבקסיס: אתה אומר: מה שהיה או שיהיה.

אורלי לוי אבקסיס: אם הם מתוקצבים במהלך היום על 55 או 75, כך יהיה גם בצהרונים.

אורלי לוי אבקסיס: אבל לא לקחנו בחשבון שאם הם מתוקצבים במהלך היום זה בגלל שהם לא עומדים בתוך המסגרת של לימודי החובה שרואה משרד החינוך.

אורלי לוי אבקסיס: בצהרונים יכול להיות שהם ירצו להיכנס תוך כל המסגרת אחד לאחד.

אורלי לוי אבקסיס: אולי שווה לבדוק את זה.

אורלי לוי אבקסיס: זאת אומרת, לא יהיו שם דברים מסוימים שיגידו לכם:

אורלי לוי אבקסיס: תפטרו אותי מהם כמו לימודי הליבה, אלא דברים מסוימים שהם פשוט יקבלו.

אורי מקלב: הם אמרו את זה.

אורלי לוי אבקסיס: ולכן, אני לא יודעת, תבדקו.

חיים הלפרין: ראשית, זו החלטת הממשלה.

חיים הלפרין: אנחנו עובדים על-פי החלטת הממשלה.

חיים הלפרין: אין לנו כלים יותר טובים מאשר לבצע את מה שאנחנו נדרשים.

חיים הלפרין: שנית, צריך להבין שבחלק גדול מהבעלויות האלה עובדים היום מסגרות של - - - יום הלימודים, כולל ה-45%.

חיים הלפרין: הרי אותו מוסד פטור גובה מההורים את כל היתרה.

חיים הלפרין: הוא מקבל מהמדינה את מה שהוא מקבל והוא גובה את כל היתרה מההורים.

חיים הלפרין: אם הוא ממילא עובד עד השעה 16:00 אז העלות על ההורים תהיה יותר קטנה.

אורי מקלב: - - -שאינו רשמי הוא בן חורג שלכם שאתם מתעללים בו לאורך כל הדרך - - -

אורלי לוי אבקסיס: אני באיחור לפגישה הבאה.

אורלי לוי אבקסיס: חשוב לי לשמוע את נציגת משרד הרווחה, בבקשה.

נעמי אבוטבול: נעמי אבוטבול, מפקחת ארצית על מועדוניות, משרד הרווחה.

נעמי אבוטבול: קודם כל, אני רוצה לברך את משרד החינוך על המהלך הגדול והלא פשוט הזה שהם נערכים אליו.

נעמי אבוטבול: אני רוצה לדבר מהצד של ילדים בסיכון.

נעמי אבוטבול: היום יש לנו כ-13,000 ילדים בסיכון שהם נמצאים במסגרות של מועדוניות.

אורלי לוי אבקסיס: בשיתוף עם משרד החינוך.

נעמי אבוטבול: לא כולן.

נעמי אבוטבול: 300 מועדוניות מתוך קרוב ל-1,000 מועדוניות הן בשיתוף עם משרד החינוך.

נעמי אבוטבול: קרוב ל-13,000 ילדים הולכים מידי יום אחרי בית-הספר למסגרות בהן מקבלים הזנה ואת שאר המרכיבים של מועדונית.

נעמי אבוטבול: במצב הנוכחי אנחנו בהחלט צריכים לחבור כי יש כמה דברים בעייתיים.

נעמי אבוטבול: ראשית, לתייג את הילדים האלה.

נעמי אבוטבול: כלומר, ילד אחד מכל כיתה יצא למועדונית.

נעמי אבוטבול: אנחנו צריכים לחשוב אם זה נכון להוציא את הילדים האלה למועדונית או האם אנחנו מתחילים לחשוב על האם להשלים מענים בתוך בתי-הספר ובעצם איזשהן תוכניות.

אורלי לוי אבקסיס: חלק מהמועדוניות האלה הן עד השעה 19:00 בערב.

אורלי לוי אבקסיס: האם את מדברת על השאלה האם להוציא אותם בשעה 13:00 או בשעה 16:00 למועדונית?

נעמי אבוטבול: להוציא אותם בשעה 16:00 זה מתחיל להיות הרבה פחות רלוונטי, להתחיל להסיע ילדים למועדוניות וחזרה.

נעמי אבוטבול: זה עושה בעיה.

אורלי לוי אבקסיס: את אומרת שבית-הספר ימשיך את המסגרת.

נעמי אבוטבול: כן.

נעמי אבוטבול: אחת המחשבות היא להכניס מענים לתוך בתי-ספר ואולי להשלים מענים גם בשעות אחר-הצהרים.

אורלי לוי אבקסיס: אבל אל תשכחי שבמועדוניות האלו יש מקלחות.

אורלי לוי אבקסיס: אני יודעת, אני ביקרתי בחלק מהמקומות.

נעמי אבוטבול: לכן, לאור השינויים האלה אנחנו מנסים לחשוב.

נעמי אבוטבול: זה יוצר איזשהו שינוי ואנחנו צריכים להיערך מחדש.

נעמי אבוטבול: יש אפשרות להוציא את הילדים האלה, אבל אז אנחנו לא רוצים.

נעמי אבוטבול: אנחנו רוצים למנוע תיוג של אותם ילדים שיצאו למועדוניות.

אורלי לוי אבקסיס: אולי ב-16:00.

נעמי אבוטבול: ב-16:00 זה הופך את זה מסובך להעביר אותם למבנים אחרים.

נעמי אבוטבול: במקומות שזה קרוב אין בעיה.

נעמי אבוטבול: במקומות שזה רחוק זה יוצר בעיה להעביר ילדים לעוד מסגרת, לעוד צוות, וזה גם דבר שהוא מסובך בפני עצמו.

נעמי אבוטבול: חשבנו על אפשרות להאריך את היום הזה מ-16:00 עד 18:00 או 19:00 לאותם ילדים.

אורלי לוי אבקסיס: אבל הילדים האלה מקבלים במסגרת הרבה יותר ממה שהם יקבלו עכשיו במסגרת הצהרונים.

נעמי אבוטבול: בוודאי.

אורלי לוי אבקסיס: יש להם עזרה בשיעורי-בית, יש להם הזנה שהיא לא ההזנה של בתי-הספר.

אורלי לוי אבקסיס: את אומרת: אולי עדיף לנו להוריד ממה שאנחנו נותנים לילדים בסיכון כדי שייכנסו לתוך המסגרת הזאת וזה בטוח יחסוך גם למשרד הרווחה.

נעמי אבוטבול: לא שזה יחסוך, זה יאפשר לעוד ילדים בסיכון לקבל מענים.

אורלי לוי אבקסיס: לקבל לא 100% ממה שהם מקבלים היום אלא 80% או 70%, אבל יקבלו יותר ילדים - אני לא יודעת.

נעמי אבוטבול: לא.

נעמי אבוטבול: יש פה שני דברים.

נעמי אבוטבול: ראשית, הסוגיה של הוצאת ילדים למועדוניות כמו שזה קורה היום.

נעמי אבוטבול: אבל היום ההבדל יהיה שכיתות שלמות נשארות בבית-ספר ורק הילד של המועדונית יצא.

אורלי לוי אבקסיס: ישבתם בכלל על הדברים האלה?

מיכל כהן: כן.

מיכל כהן: אנחנו התחלנו לשבת על המועדוניות.

מיכל כהן: כיוון שהנושא 1 עד 3 כמו שהיא אמרה יש - - -

אורלי לוי אבקסיס: לא, לא.

אורלי לוי אבקסיס: היא אומרת שאתם לא יושבים עם משרד הרווחה.

נעמי אבוטבול: לא.

נעמי אבוטבול: המקבילים לי במשרד החינוך, אני לא הבנתי עדיין - - -

מיכל כהן: אגף שח"ר מפעיל את המועדוניות.

נעמי אבוטבול: איתי הם לא - - -.

נעמי אבוטבול: אני העליתי את הנושא ולא היה עדיין - - -

מיכל כהן: אגף שח"ר עושה איזשהו מסמך עבודה.

מיכל כהן: אגף שח"ר מפעיל את המועדוניות של משרד החינוך.

אורלי לוי אבקסיס: המועדוניות של השיתוף בין משרד החינוך למשרד הרווחה זה שיתוף פעולה לאורך כל השעות שבהם אנחנו מדברים, עד 19:00 בערב.

אורלי לוי אבקסיס: לא יכול להיות שמי שאחראית מטעם משרד הרווחה אומרת לך: לא דיברו איתי, ואת אומרת לי: לא, יש מי שמטפל בנושא הזה.

מיכל כהן: סליחה, לא נתתי לי לסיים.

מיכל כהן: התחלתי לומר שהמועדוניות של משרד החינוך זה בעבודה עכשיו באגף שח"ר.

מיכל כהן: קודם כל, לגבש איזשהו הצעה, ואז נעשה עבודה עם משרד הרווחה.

אורלי לוי אבקסיס: למה לא מההתחלה לשבת ביחד?

אורלי לוי אבקסיס: משרד הרווחה יגיד מה הדברים החשובים לו, משרד החינוך יגיד מה - - -

מיכל כהן: במועדוניות רווחה וחינוך גם אנחנו מפעילים.

מיכל כהן: אנחנו יודעים מה קורה במועדוניות רווחה.

אורלי לוי אבקסיס: אני יודעת.

אורלי לוי אבקסיס: עכשיו יש לי פגישה של דבורה מרחבי ואני באיחור של למעלה עשר דקות אליה.

אורלי לוי אבקסיס: אני אשאל אותה גם לגבי הנושא הזה.

אורלי לוי אבקסיס: טוב שהעלית את זה לסדר-היום.

אורלי לוי אבקסיס: אנחנו נכניס את זה גם לסיכום.

אורלי לוי אבקסיס: אנחנו נבקש כמה המלצות.

אורלי לוי אבקסיס: ראשית, אנחנו מבקשים ממשרד החינוך לבדוק את האפשרות לתכנית חלופית למצב הביניים כדי למנוע מחסור במסגרות ומקום.

אורלי לוי אבקסיס: אנחנו מבקשים שהשנה לפחות תהיה אופציה שהמסגרות שקיבלו אישור והכרה מהתמ"ת ימשיכו בשנה באותה צורה עד אשר תיווצר חלופה אחרת וזאת כדי שלא יהיה ואקום ושלא תהיה הרעת תנאים למי שזכו קודם במסגרות של צהרונים כאשר היו תחת הגג של התמ"ת ושמצבם לא יורע.

אורי מקלב: הם מסכימים.

אורי מקלב: השאלה היא האם התמ"ת מסכים.

אורלי לוי אבקסיס: כן, הם יצטרכו לשבת ביחד.

מאירה בסוק: גם תשובה לגבי המעונות הם צריכים לתת.

אורלי לוי אבקסיס: אנחנו מבקשים גם ממשרד החינוך לתת תשובה לגבי ארגוני הנשים – אם יעבדו תחת קבלן או באופן עצמאי.

אורלי לוי אבקסיס: אנחנו מבקשים תשובה לגבי הנושא של הרשויות המקומיות.

אורלי לוי אבקסיס: אמרתם שאתם עובדים עכשיו על איזושהי חלופה מסוימת שלא יצטרכו להיכנס תחת הנושא של הקבלן, ומי שיוכל לעבוד ולעסוק בעצמו בתחום אז יוכל.

אורלי לוי אבקסיס: אנחנו רוצים לבדוק האם העובדים שצברו ניסיון בעבודתם עם ילדים ימשיכו לעבוד, ואיך הם יעבדו.

אורלי לוי אבקסיס: האם מול הקבלן או באופן אחר?

אורלי לוי אבקסיס: לגבי המועדוניות של משרד הרווחה ומשרד החינוך בנוגע לילדים בסיכון – זה היה צריך להיות האל"ף-בי"ת של התכנית הזאת.

אורלי לוי אבקסיס: אחד הדברים הראשוניים שהיו אמורים להיות פתורים.

אורלי לוי אבקסיס: כי אנחנו באמת לא רוצים ליצור מצב של תיוג כמו שאמרה נציגת משרד הרווחה שאם הילדים ממשיכים בצהרונים עד השעה 16:00 הילדים הללו יוצאים ב-13:30 למסגרות אחרות – לא.

אורלי לוי אבקסיס: לראות איך אפשר ליצור מצב שבו יישארו גם במסגרת, אבל לא יופחתו כל אותם הדברים הנוספים שהם מקבלים במסגרת המועדוניות.

נעמי אבוטבול: - - -במשרד הרווחה בתוך, לא משרד החינוך.

אורלי לוי אבקסיס: אין ספק שבכל מה שנוגע לילדים בסיכון שהיום נמצאים במסגרות משותפות למשרד החינוך ולמשרד הרווחה אנחנו נרצה בהקדם האפשרי לדעת מהי התכנית המתגבשת, ובמיוחד בנושא הזה לבוא ולתת לנו תכנית עבודה.

זיו בר: ואשכול 4?

אורלי לוי אבקסיס: לגבי אשכול 4 – אנחנו מדברים גם על השכונות, לבדוק את הנושא הזה שוב פעם.

אורלי לוי אבקסיס: אנחנו גם נבקש ממשרד האוצר תשובה לגבי שכונות מצוקה באשכולות האחרים ולבדוק אופציה של עזרה אינדיבידואלית למשפחות רווחה שנמצאות בערים חזקות יותר מ-1 עד 3.

אורלי לוי אבקסיס: אנחנו מחכים בעוד שבועיים לתשובה לחלק מהדברים שאמרתם.

אורלי לוי אבקסיס: תודה רבה, הישיבה נעולה.